Carlos Palomino eta Ivan Khutorskoy militante antifaxistak omenduko dituzte larunbatean Itzubaltzetan

Kolektibo Norte Erandio taldearen ekimenez, larunbat honetan, hilak 10, bereziki Carlos Palomino "Pollo" eta Ivan Khutorskoy "Kostolom" eraildako militante antifaxistei omenaldia egingo diete Itzubaltzeta / Romon, Erandioko futbol taldearen hainbat zale antifaxista biltzen dituen Manerasdevivir.com webgunean iragarri duenez. "Omenaldirik onena, borrokarekin jarraitzea!" lelopean, 14:30ean abiatuko dituzte ekitaldiak, Itzubaltzeta gaztetxean. Ordu horretan, indabak, patata tortilla eta entsalada izango dituzte aurretik txartela erosi dutenek. Txartela 10 eurotan izango da. Bazkalostean bideo-emanaldia izango dute, 17:30ean. Arratsaldeko 7etan, berriz, omenaldi ekitaldia egingo dute Santa Eugenia plazan eta, hiru ordu laurden geroago, lore eskaintza gaztetxe aurrean. Azkenik, 21:00etatik aurrera, A Quemarropa eta Blood as Ink taldeen kontzertua (5 euro) izango da eta musika antifaxista jarriko dute. Argazkian, 2011ko azaroan Erandion egin zien omenaldia KNEk. Carlos Palomino eta Ivan "Kostolom" Khutorskoy eraildako militante antifaxistei.

Carlos Palomino Vallecasko 16 urteko gazte antifaxista labankadaz hil zuen Josue Estebanez de las Heras militarrak 2007ko azaroaren 11n, Madrilgo metroan. Khutorskoy, 26 urterekin Errusiako RASH mugimendu skinhead antifaxistaren buruzagietako bat zen. 2009ko azaroaren 16ko gauean, bizkarrez zegoela burura bi tiro botaz akabatu zuten, Moskuko bere etxeko atarian.


8,5 milioi euroko aurrekontua onartu du Udalak

Iaz baino %4,7 handiagoa da, baina gastu arrunta murriztu egin dute

8.462.631 euroko aurrekontua izanen du Udalak aurten. Urtarrilaren 18ko osoko bilkuran Bildu eta Ezkerraren aldeko botoekin eman zitzaion hasierako onespena aurrekontuari. Aurrekontua joan den urtekoa baino %4,7 haundiagoa da inbertsioen atalagatik, gastu arrunta murriztu egin baitu Udalak.

Gastu arrunta beheiti

Bilduk urtarrileko berripaperean dioenez, «gastu arrunta murriztu eta berrantolatu ondotik», zerbitzu sozialetako lantalderako hiru langile gehiago kontratatuko dira: administrari bat (orain arte lanaldi erdia), gizarte langile bat eta hezitzaile bat. «Justizia eta berdintasun sozialaren aldeko gure konpromisoarekin bat eginez eta jendartean gertatzen diren bidegabekeriak, bazterketak eta arazoak gainditzeko egindako apustua izan dela» jakinarazi dute.

Gisa berean, aurrekontuetan berdintasun teknikaria kontratatzeko diru partida ere onartu da, baina Bilduk argitu duenez, «Nafarroako Gobernuak dagokigun dirulaguntza ematen badigu kontratazio hori egiten ahalko dugu». Aipatutako kontratazioak udaleko gastu arruntaren parte dira, eta hala ere, «orotara aitzineko urtean baino 100.000 euro guttiagokoa izanen dela», dio Bilduk.

Inbertsioetan gehiago

Inbertsioen inguruan, Bilduk azaldu duenez, hiru-urteko plana gauzatzeko aitzineko Udalak onartutako diru-kopuruak eragin du aurrekontuetan izan den hazkundea. Aurten, ordea, «Udalak pilaturik duen zorragatik maileguak eskatzeko aukera galerazia du», dio Bilduk, «eta horrek inbertsioen atala guztiz baldintzatu du».

Gainerakoan, Giltxaurdi kirol instalazioak enpresa publiko baten bidez kudeatzeko 35.000 euro bideratuko dira; Loizu hiltegian hobekuntza lanak egiteko 17.000 euro. Arizkun eta Azpilkuetako eskolen teilatuak konpontzea ere aurreikusi da, baita uholdeen kalteak konpontzea ere. Zahar etxean biomasa galdara paratzeko 67.300 euro onartu dira eta Zaldubiko industrialdean Udalak duen mila metro koadroko lurzatia salduz gero, Gartzaingo batzartokia eta Udalaren autoak eta gauzak uzteko nabea eginen dira.

Berdintasun batzordea

Udalak berdintasun batzordea ere sortu du, Bilduren arabera, «emaztekiek jasaten duten egiturazko menperaketa gainditzeko, gizonki eta emaztekien artean berdintasuna lortuz». Bertzeak bertze, helburuok izanen ditu: «indarkeria sexista borrokatu, emaztekien partehartze soziopolitikoa bulkatu, emaztekien txokoa edo espazio publikoak eratu...».

Hirigintza Plana

LAEE edo Lurraldearen Antolaketa Estrategia eta Ereduaz ere mintzo da Bildu. Gogoratu duenez, aitzineko legealdian Udal Plan Orokor (UPO) berria idazteko lanak esleitu ziren. Hirigintza plan horrek Baztango hiri garapena ondoko hamar urteetan nolakoa izanen den arautuko luke: etxeak non egin, tipologia, jarduera ekonomikoak non ezarri, komunikazio azpiegiturak, zerbitzuak, hornidurak...

Planaren lehendabiziko zatia LAEE da eta horren gainean egiten da arauak zehazten dituen Udal Plana. Udal berria osatu zenerako, idazketa lanak adjudikatuak dituen enpresak LAEE egina zuen, nahiz eta oraindik ez duen hasierako onespenik jaso.

Bilduk, bere aldetik, LAEE hori geldiaraztea proposatu du, eta «partehartze prozesu herritar baten bidez LAEE berridaztea». Hain zuzen, prozesu horren aurkezpena otsailaren 4an egin zen Arizkunenean. Gaiaren harira, kuartelka bi bilera txanda egin nahi dira, «herritar guztiek parte hartzeko aukera izan dezaten». Baztango eragile sektorialekin foroa ere osatuko da, «antolaturik dauden herritarrek interes sektorialetatik aportatzeko». Erakusketa dinamikoa ere ikusgai dago Elizondoko plazako eraikinean, «hasieran, Baztanen hiri-garapena erakutsiko duten argazki zaharrekin eta ondotik, LAEEren proposamenekin». Informazioa web orritik ere eskuratzen ahalko dela jakinarazi du Bilduk. Eta behin informazio guztia esku artean, hirigintza plana idazteko kontratua duen enpresak LAEE berridatzi beharko luke.

DATUA

67.300 EURO bideratuko ditu Udalak zahar etxean biomasa galdara paratzeko.


Turismo bulegoetan aritzeko 2 pertsona kontratatuko ditu Mankomunitateak

Sakanako Mankomunitateak jakitera eman duenez, uda partean ibarrera etortzen diren pertsonei harrera egiteko turismo bulegoak zabalduko ditu. Haietan lan egiteko bi langile kontratatzeko deialdia egin du Sakanako Mankomunitateak. Langabezian dauden bi pertsona kontratatuko dituzte lan hori egiteko eta lan hitzarmena hiru hilabetekoa izanen da. Mankomunitatearen bulegoan edo web orrian (www.sakana-mank.com) daude deialdian parte hartzeko baldintzak. Interesatuek haien eskabideak hilaren 20rako aurkeztu beharko dituzte.


Egun on, Foronda

Kezkaz ikusi dut, euskararen kale-erabileraren neurketen emaitzen aurrean, hizkuntza-politikaren arduradun zenbait emaitzen irakurketa homeopatiko samarra egiten, edo, zuzenean, datuak edo (kezkagarriagoa) datuak jasotzeko metodologia, hau da, neurketaren izaera bera, erlatibizatzen. Ez baitira onak, datuak; inori ez zaio eskapatzen hori, eta, ados, ez da kontua apokalipsiaren turutak jotzea, baina badirudi emaitza kezkagarrien ondorio zuzena dela neurketaren nolakotasuna beharrik ez dagoenean aipatzea. Eta hori ez da oso jarrera zientifikoa. Susmo bat dakar: emaitzak ez balira horren kezkagarriak, neurketari kasurik ez egin, eta emaitzei erreparatuko geniekeela, besterik gabe.

Erremediorik gabeko baikorra izaki, ez duzue hemen irakurriko agonia-itxurako iruzkinik. Aurreranzko ihesik gabeko hiru pentsamendu inozo, besterik ez:

Baga: Gero eta gehiago amorrarazten naute euskararen ezagutzaren eta erabileraren arteko aldea nabarmendu, eta listo, horretan geratzen diren analisiek. Iruditzen zait mezu horrek hiztunengan ez duela jada balio komunikatiborik, are gutxiago pedagogikorik. Gehiago hitz egin behar genuke hizkuntzaren bizi-indarraz (non dago horren neurgailua, indizea?). Eta oraindik gehiago hiztunon bizi-indarraz (gauza bera dira, ezta? ).

Biga: Kale neurketaren datuak txarrak dira. Eta halako datuek tentsioan jartzen naute. Atezuan. Urduri. Baina ez dut neure burua lasaitzeko beharrik sentitzen. Piztu egiten naute.

Eta higa: askotan ikusten dut, goizetan, lanera bidean, hegazkinen bat Forondako aireporturako lurreratze-maniobrak egiten. Eta burura datorkit: euskara ez da Bilbon (bakarrik) salbatuko. Euskara salbatuko da hegazkin horren pilotu espainiarrak, Forondan lurreratu behar duenean, Heathrown lurreratu behar duenean bezala, bere buruari kontrol-dorrearekin zein hizkuntzatan egin behar duen gogorarazi behar dionean.


Irakurri 255. alea sarean!

Open publication - Free publishing - More berbalagun

Berbalagunekin izan gara eta euren esperientzia gertutik ezagutu dugu. Gora euskalakariak!! !


Izate Faltsuak taldeko bideokliparen grabaketa


Tolosa CF-k lider jarraitzen du 5-0 irabazita

Tolosaldeko kirol talde nagusien emaitzak eta sailkapenak, asteburuko jardunaldiaren ondoren.

[Emaitza eta sailkapenak PDF-an]


Metropoli Forala 2020-05-08

Gurekin solasean, Hasier Larretxea, Estitxu Pinatxo, Amaia Nausia, Inma Errea, Xabier Agirre, Ainhoa Arano, Alberto Arteta


Bost eskola, kultura birdefinitzeko

Emakumeentzako Jabetze Eskolen barruan, bost eskola antolatu dituzte datozen egun eta hilabeteetarako. Kultura birdefinitzen lelopean antolatu dituzte: Munduko emakumeen literatura; 50 sombras de grey eta beste literatura fenomeno batzuk; Feminismoa; Autonomia suspertzen; eta Berdintasunean eta aniztasunean prestatzeko gunea. Izena emateko azken eguna martxoaren 12a da: maialen-a@hernani.eus/marijo-m@hernani.eus edo 943337017.


Sevilla, Athleticen aurkari

Talde zuri-gorriak etxean jokatuko du Europa ligako final-laurdenetako joanekoa, apirilaren 7an, eta astebete geroago itzulikoa, Sevillan.

Unai Emeryk entrenatutako taldeak lau aldiz irabazi du Europa liga, azken biak jarraian. Denboraldi honetan behin jokatu dute elkarren aurka, Espainiako Ligan, Sevillan (Espainia), eta etxeko taldea nagusitu zen: 2-0. Sailkapenean, Espainiako taldea bosgarren da 48 punturekin, eta haren atzetik dago Athletic, puntu bat gutxiagorekin.


Azoka Plazako obrak

Gaur (hilak 18) 39 urte udaletxean aho batez erabaki zen Azoka Plaza handitzeko milioi eta erdi pezeta ordaintzea (ikus efemeridea). Lehen Azoka Plaza, gestio ugari egin ondoren, 1902ko uztailaren 14an inauguratu zuten, Urola ibaiaren gainean eraikita. Geroztik berritu eta handitu izan dute, baina gaur egun eskasa dago, zaharkitua. Informazio gehiago


RETAbet Bilbao Basketek Vucetic igo du lehen taldera

Vasilije Vuceticek utzita jokatu du Zilarrezko LEB Mailako Zornotza taldean eta Bilbao Basketeko jokalaria izango da 2017-2018. denboraldian.

RETAbet Bilbao Basketek lehen taldera igo du Vasilije Vucetic jokalaria. Zilarrezko LEB Mailako Zornotza taldean jokatu du utzita eta 2017-2018. denboraldian Bilbao Basketeko lehen taldean ariko da.

Vuceticek 21 urte ditu, hegaleko pibot postuan jokatzen du, eta 2,07 metroko altuera du. Iazko udan hiru urterako kontratua sinatu zuen Bilbao Basketekin eta Zornotzan deboraldi ona egin ostean Endesa Ligan jokatuko du RETAbet Bilbao Basketekin datorren denboraldian.

Bilbao Basketekin debuta egindakoa da Vucetic. Eurocup txapelketan egin zuen debuta iaz Alba Berlin taldearen aurka eta Endesa Ligan bi partidatan parte hartu zuen.

Datorren denboraldirako Bilbao Basketek ekarri duen seigarren jokalaria da Vasilije Vucetic.


Azpeitia ezagutzeko lehen bi unitate didaktikoak kaleratu dituzte

Lehen Hezkuntzako bi unitateen edukiez Olatz Aranguren arduratu da, eta ilustrazioez Iban Izagirre (Nerea Uranga/Hitza)

Orain dela urtebete aurkeztu zuten Azpeitiko Ondarea Unitate Didaktikoak proiektua Azpeitiko Udaleko arduradunek eta Hik Hasiko ordezkariek. Hasi berri den ikasturterako lehen edukiak kaleratu dituzte orain; proiektuaren lehen bi unitate didaktikoak jasotzen dituen liburuxka, hain zuzen. Sei eta zazpi urteko ikasleei zuzenduta daude, edukiez Olatz Aranguren Hik Hasiko teknikaria arduratu da, eta ilustrazioak Iban Izagirrek egin ditu.

Kaleratu berri duten liburuxka, «lan sakon baten ondorena» da, Mari Jose Iturria Azpeitiko Hezkuntza zinegotziaren arabera, «etorkizunari eusteko iraganari eustea beharrezkoa delako». Hik Hasiko koordinatzaile Joxe Mari Azurmendik esan duenez, unitate didaktikoen proiektua «ederra eta gertukoa da azpeitiarrentzat».

Proiektuko lehen lan honetan, Azpeitia inguruko lehen bizi aztarnetatik hasi, eta Erdi Aro bukaera arteko garaia landu dute. «Aurreneko unitate didaktikoan fosiletatik hasi eta erromatarren garairainokoa jaso dugu. Eta bigarrenean, Erdi Aro hasieratik Erdi Aro ia bukaerarainokoa», dio Olatz Arangurenek. «Herria nola joan den sortzen, zergatik sortu den, armarriaren nondik norakoak, nolako jaunak egon diren herrian, zer interes egon diren hiribildua sortzeko… landu dira aurreneko bi unitate hauetan».

Dokumentazio lan handia egin dute bai Arangurenek eta baita Izagirrek ere, edukia osatu eta gero irudiz hornitzeko. Horrez gain, 6-7 urteko ikasleentzako moldatu behar izan dute. «Dokumentazioa batik bat Imanol Elias eta Ignacio Artetxe historialarien lanak kontuan hartuta egin dugu. Baina herriaren inguruan idatzi duten beste hainbat egileren lanak ere aztertu ditugu; esaterako, Azpeitiak Hiri Gutuna jaso zueneko 700. urteurrenaren harira izandako hitzaldietan esandakoa transkribitu dugu», azaldu du Arangurenek. Materiala eta dokumentuak bildu ondoren, moldaketa bat egin dute bi egileek. «Bildutako dokumentazio guztia geure erara moldatu eta gero, hori didaktikoki eta jendeak errazago ulertzeko moduan jartzea izan da gure lana. Xehetzea lana izan da, baina material asko gaztelaniaz idatzita dago, eta itzulpen lana ere egin behar izan dugu».

Herriko ikastetxeetako ordezkariekin elkarlanean egindako lana izan dela azaldu dute egileek. «Materiala landu eta prestatu ahala, ikastetxeetakoei erakutsi diogu, gaiak egokiak eta mailara egokituta zeuden ikusteko».

Patxi eta Inaxi gidari

Kale eta baserri munduen arteko lotura Patxi eta Inaxi pertsonaien bidez egin dute unitateetan. Azpeitiko bi argazki zaharretatik ateratako pertsonaiak dira biak. Horiei bizia Iban Izagirrek eman die. «Bi pertsonaien ideia Olatzena izan zen, eta niri gustatu egin zitzaidan. Pertsonaiak ez dira argazkien erreprodukzio osoa. Nik nire erara interpretatu ditut, eta haurrentzako izango zela ere kontuan hartu dut. Patxi plazako kioskoko egunkari banatzailea da, eta Inaxi baserritik azokara gurasoekin jaisten den baserritarra».

Pertsonaiez gainera, Historiaurreko irudiak eta Erdi Aroko eraikuntzak eta marrazkiak ere egin ditu Izagirrek, xehetasun askorekin; landuak. Irudiak detaile askorekin egitea gustuko du ilustratzaileak, eta horretarako aurretik filmetan, dokumentuetan, Interneten… xehetasunetan fijatzeak garrantzia handia duela dio. «Baina gustu kontua ere izan behar da». Ikusi eta jasotako horretatik, irudikatu eta sortu ditu irudiak: «Nire interpretazioa egin dut».

Datozen lau unitateetan Azpeitia garaian gaur egunera hurbiltzea dute asmoa. Lehen Hezkuntzak bi ikasturteko hiru ziklo ditu eta ziklo bakoitzerako liburuxka bana aterako dute. Datorren ikasturterako egitea da asmoa.

Liburuaren azala

Unitate didaktikoak eta gezitzaileen gida Internetez eskuragarri

Azpeitiko Ondarea Unitate Didaktikoetan proiektuaren baitan dagoeneko sortu duten materiala herriko ikastetxeetan banatuko dute, baina nahi duten guztientzako eskuragarri ere jarri dute Azpeitiko Udalaren webgunean, www.azpeitia.net helbidean.

Batetik, Lehen Hezkuntzako lehen eta bigarren mailakoentzako egindako bi unitate didaktikoen lan koadernoa jarri dute eskuragarri. Baina horrekin batera udalaren webgunean Hezitzailearen Gida ere eskuratu daiteke, «hezitzaileentzako gida liburua da, baina maila altuagoko ikasleentzako ere baliagarria da. Historikoki aldi bakoitzari buruzko informazio zabala eta egindako lan sakona dago bertan jasota, Azpeitiko historiari buruz pixka bat gehiago jakin nahi duenarentzako ere baliogarria izan daitekena», azaldu du Olatz Arangurenek.


Denboraldiari ginga jartzea daukate amets

Osasuna Magnak Espainiako Lehen Mailako titulurako kanporaketa jokatzekoa du ekain amaieran, Valdepeñasen aurka. Daniel Saldisek «zapore onarekin» amaitu nahi du, eta «ondo» agurtu taldea, hura utziko baitu.


Baimenak Antiora Santa Isabel egunean igotzeko

Zumarragako Udaltzaingoak Santa Isabel egunean, uztailak 2, Antiora igotzeko baimenak ekainaren 20ra bitartean jaso daitezkeela jakinarazi du. Baimenak udaletxean bertan eskatu ahal izango dira.

The post Baimenak Antiora Santa Isabel egunean igotzeko appeared first on Otamotz.


Mikel Landa eta Pablo Urtasunek erorketa gogorra izan dute

Euskaltel-Euskadi taldeko Mikel Landa eta Pablo Urtasun txirrindulariak golpe gogorra hartu dute lasterketan erorita, hala ere lasterketarekin jarraitu dute.Urtasunek bizikletaz aldatu behar izan du eta Landak aurreko gurpila.

Bigarren itzuliari ekin diote XC. Klasikoko txirrindulariek Ordiziako tarteko helmugatik igarota. Iparragirre pasa da lehena; Petit, bigarren; eta Zuazubiskar, hirugarren.

Goizeko hamarretan ekin diote ibilbideari Ordiziatik hamaika taldek. Tenperatura altuak direla eta —28 gradu dituzte— lehen biraren ondoren horniketarekin hasi dira. 14:00ak aldera iritsiko dira helmugara.


Azaroaren 25aren bueltan hainbat ekitaldi izanen dituzte Donezteben ere

Ortziralean elkarretaratzea eta dokumentala izanen dituzte eta igandean haurrendako tailerra

Azaroaren 25a Emakumeenganako Indarkeriaren Aurkako Nazioarteko Eguna dela eta, egun horren bueltan hainbat hitzordu izanen dira. Azaroaren 22an, genero indarkeria salatzeko elkarretaratzea eginen dute biribilgunean, ortziralean 12:00etan. Egun berean, Irungo emakumeak plazara dokumentala ikusteko aukera izanen da zineman, 20:00etan.

Asteburua borobiltzeko, hilaren 24an, Berdintasunari Konta eta Kanta haurrendako tailerra antolatu dute. Herrigunean eginen dute, igandean 11:30ean.

Gazte Burrunbak, bere aldetik, emakumezko bertsolariekin bertso-afaria antolatu du azaroaren 30erako. 20:30ean bertso-poteoa eginen dute eta 21:30ean afaltzeko bilduko dira Herriko Ostatuan. Sarai Robles, Saioa Alkaiza eta Julio Soto ariko dira bertso-kantari, Maialen Belarra gai-jartzaile dutela.

Afarirako txartelak Titi ostatuan eros daitezke; Gazte Burrunbako bazkide direnek 20 eurotan eta bazkide ez direnek 25 eurotan.


Datorren asteartean egingo dute eguzkitako ohialen zozketa

Martxoaren 30ean libre gelditu direnak eskuratzeko bigarren zozketa egingo dute. (Argazkia: Estitxu Zabala)

Udalak 1445 eskaera jaso ditu guztira Kontxa, Ondarreta eta Zurriola artean banatutako 1.400 eguzkitako eta toldoen zozketarako.

Datorren asteartean, otsailak 10, eguzkitako oihalen zozketa egingo du udalak. Horrela, zozketan ateratzen den zenbakitik aurrerako 1.400etako bat daukaten pertsonek toldoa aukeratu ahal izango dute; egunean 50 lagunek. Otsailaren 5era arte erreklamazioak aurkezteko epea irekita egongo da, eta martxoaren 30etik aurrera, libre geratu diren oihalak esleitzeko beste prozesu bat jarriko da martxan.

Nora Galparsoro Hondartzetako zinegotziak oso balorazio positiboa egin du martxan jarritako esleipen prozesuaz, hiru urtean behin guztiei eguzkitako bat erabiltzeko aukera ematen duelako. Gainera, eguzkitako bat izan nahi dutenei 100 euroko fiantza jartzeko neurriak arazoak ekidin dituela azaldu du.

Hondartza bakoitzeko egindako eguzkitakoen eskaera honako izan da:

Ondarreta: Eguzkitakoak: eskatutakoak:177. Eskuragarri: 198.

Eguzkitako oihalak: eskatutakoak: 269. Eskuragarri: 412.

Egokituak: eskatutakoak 5. Eskuragarri 12.

Karpa Egokituak: eskatutakoak 68. Eskuragarri: 98.

Kontxa: Eguzkitako oihalak: Egokituak: 758; eskuragarri: 432.

Egokituak: eskatutakoak 9; eskuragarri: 8

Zurriola: Eguzkitako oihalak: eskatutakoak: 157; eskuragarri: 232.

Egokituak: eskatutakoak 2; eskuragarri: 8.

Izen-ematea egin dela konfirmatzeko www.gaur.donostia.org eta www.donostia.org web guneetan kontsultatu daitezke.


Udala herritarren parte hartze araudia prestatzen ari da

Izan ere, Altsasuko Udalaren azken bilkuran Altsasuko Feministak taldeak eskatu zuen Emakumearen Udal Batzordean parte hartzea, erakunde hura sortu zenetik beti parte hartu izan baitu haren bileretan. Eskaera aurretik idatziz egina zuen taldeak, baina erantzunik jaso ez zutenez mozioa sartu zuen. Taldeko kide batek bilkuran hitz egiteko aukera izan zuen eta taldearen eskaera berretsi zuen. Batzorde horretako buru den Maria Jose Notariok azaldu zuenez "legearen arabera informazio batzordeetan soilik zinegotziek parte har dezakete". Aurreratu zuenez, "taldeen parte hartzea bideratzeko Emakumearen Kontseilua sortzeko urratsak ematen ari gara". Bitartean, Emakumearen Udal Batzordera bileretara Altsasuko Feministak taldea deitzen hasi dira, eta hala berretsi digu taldekide batek. Hala ere, aurreratu ziguten kontseiluaz taldean ez dutela berririk. Bestalde, Notariok azaldu digunez eskuartean duten Berdintasun Plana lehenbailehen onartu nahi dute.


LABek "zoriondu" egin ditu greba deialdiarekin bat egin zutenak

Sindikatu abertzaleak gogora ekarri du langile nafarrak 70. hamarkadan "aldaketaren motore" izan zirela eta, orduan bezala, orain ere "Euskal Herrirako eskenatoki demokratikora eramango gaituen bigarren trantsizioa irekitzeko eragile aktibo izan beharra" aldarrikatu du. Horregatik, LABek dei egin die "nafar langile guztiei estatu espainolaren erasoaldiarekiko herri erantzunarekin tinko jarraitzeko". SakanaLABek emandako datuen arabera ibarrean mila langile inguruk parte hartu zuten lan uzteetan. Otsailaren 14ko iluntzean izan ziren mobilizazioei dagokienez, 752 sakandarrek parte hartu zuten, horrela banatuta: Irurtzun 50, Uharte Arakilen 15, Lakuntzan 70, Arbizun 67, Etxarri Aranatzen 80, Bakaikun eta Urdiainen 25na pertsona, 35 izan ziren Iturmendin. Altsasun manifestazioa egin zen 20:00etan eta herrian barna aldarria 300 pertsonek eraman zuten. Olaztin, egindako bilkuran 50 pertsona izan ziren, eta, azkenik, 35 ziordiar bildu ziren


Agin Laburuk finalerako txartela lortu du Arrasaten

Gipuzkoako Bertsolari Txapelketaren finalaurrekoa jokatu da gaur Arrasateko Uarkape pilotalekuan; finalerako txartela lortu du Agin Laburuk. Unai Mendizabal zizurkildarra laugarren postuan sailkatu da.

Arrasateko Uarkape pilotalekuan jokatu da gaur Gipuzkoako Bertsolari Txapelketaren lehenengo finalaurrekoa. Bertsozaleen berotasunean aritu dira kantuan Eñaut Martikorena, Agin Laburu, Nerea Elustondo, Unai Mendizabal, Iñaki Apalategi eta Unai Gaztelumendi bertsolariak.

Gaurko saioa irabazita, finalerako zuzeneko txartela lortu du Agin Laburuk, saioan 501 puntu pilatuta. Hauek izan dira gaurko saioan bertsolariek lortutako puntuazioak:

Agin Laburu Rezola.....................501

Nerea Elustondo Plazaola.........467

Iñaki Apalategi Astigarraga........459

Unai Mendizabal Jauregi............452

Unai Gaztelumendi Arandia.......447

Eñaut Martikorena Lizaso...........434

Gaurko saioan Iker Iriarte Iribarrek egin ditu aurkezle lanak. Epaimahaia, berriz, hurrengoek osatu dute: Aitor Gereñu Agirre, Eneritz Azkue Basurko, Leire Beloki Lizarralde, Mikel Lersundi Ayestaran eta Mikel Urteaga Azkue. Idazkari lanetan, berriz, Joxemari Altuna Berridi eta Silvia Etxaniz Alberdi aritu dira.


Itzalean, baina ezinbestekoak

Larrialdi bat suertatu, eta lehen erreakzioa da telefonoan 112 zenbakia markatzea. Gertatu dena non izan den azaldu, eta minutu eskasen buruan iristen da laguntza ezbeharraren lekura. Horretarako, hainbat pertsona daude telefonoaren beste aldean, zerbitzua bideratzeko lanean.


2002an Israelek Gazan egindako sarraski batengatik, Israelgo ministro ohi bat eta sei militar inputatu dituzte

2002an Israelek Gazan egindako sarraski batengatik, Israelgo ministro ohi bat eta sei militar inputatu ditu gaur Espainiako Auzitegi Nazionaleko epaile Fernando Andreuk. Zehazki, 2002ko uztailaren 22an Gaza hirian tona bateko bonba bat oso bizigune populatuan jaurtita 14 zibil eta Hamaseko buru bat, Sala Shehade, hiltzeagatik eta beste 150 lagun zauritzeagatik auzipetu ditu Andreuk Benjamin Ben-Eliezer Israelgo Defentsa ministro ohia (laborista) eta sei agintari militar.

Hala, Giza Eskubideetarako Palestinako Zentroak jarritako salaketa tramitera onartu du Espainiako Auzitegiko epaileak. Honakoa da akusazioa: "Israelgo F-16 gerra hegazkin batetik tona bateko bonba bat jaurtitzea Sala Shehadaren etxearen kontra, haren eta 14 zibilen (gehienak umeak eta haur jaio berriak) heriotza eta 150 lagun zauritzea eragin zuena". Andreuren esanetan, "populazio zibilaren kontrakoa" izan zen erasoa.

"Argi eta garbi neurriz kanpokoa edo gehiegizkoa izan zen ekintza", zehaztu du epaileak. "Auzibide honetan frogatutzat ematen bada aldez aurretik finkatutako estrategia baten ondorio izan zela, orduan baliteke ekintzak larriagotzat jotzea".

Epaileak eskakizuna bidaliko dio PAN Palestinako Aginte Nazionalari, Gazako eskualdera joan ahal izateko, kereila jarri dutenei, lekukoei eta biktimei deklarazioa hartzeko. Era berean, Tel Aviveko gobernuari gutuna bidaliko dio, auzibidearen berri emateko.

Nolanahi ere, zaila dirudi epaileak Israelgo gobernuko zein armadako ezein kide epaitzerik izango duenik, Israelek ez baititu onartzen ez atzerriko estatuetako epaitegiak ez nazioartekoak ere.

Hilketa, eta ez hain 'selektiboa'

2002ko uztail hartan, Israelgo armadaren arabera, bi urte zeramatzan Hamaseko Gazako buruzagi Sala Shehadaren atzetik, armadaren beraren zein zibilen aurkako hainbat eraso egin zituelakoan. Baina, Ariel Sharon gobernuan sartu zenetik PAN Palestinako Aginte Nazionalarekin bake elkarrizketa saio urrietakoa asteburuan abiatu berria zela, eta Hamasek israeldarrei erasotzeari uzteko prest zegoela iragarri ostean, "pertsonalki" erabaki zuten Sharonek eta Ben-Eliezer Defentsa ministroak Shehada hiltzea. Harekin batera gainera, Izzeddin al Kassem brigadetako komandanteordea eta 13 zibil hil zituzten; horietako bederatzi, haurrak. Erasoa "arrakastatzat" jo zuen Israelgo lehen ministroak.

PANek NBE Nazio Batuen Erakundeko Segurtasun Kontseiluari larrialdiko beste laguntza dei bat egin zion hilketaren biharamunean, eta zibilen aurkako erasoak epaitzeko nazioarteko auzitegi bat sortzeko eskatu zion. Uztailaren hasieran jarri zen indarrean Hagakoa (Herbehereak), baina AEBek immunitatea eskuratu zuten eta nekez onartuko du Washingtonek Israelen aurkako auzirik abiatzea.

Nazioartekoak kritika ugari egin zizkion Tel Avivi erasoarengatik. Europako Batzordeak "onartezintzat" jo zuen eta bake ahaleginei kalte egingo ziela nabarmendu. AEBek zibilengatik damua adierazi zuten, eta nabarmendu erasoa egin aurretik Israelek bazekiela herritarrak hilko zirela.


Julen Mujika presoa libre utzi zuten ostegun goizean

Ostegun goizean goiz bidali dute Tolosatik (Okzitania) Madrilera. Han poliziaren aitzinetik pasa da, baina bere kontra deus ez zutela eta aske utzi dute. Baxenabarrera itzuli da.

Julen Mujika euskal presoa goizean

Julen Mujika euskal presoa Tolosako (Okzitania) presondegian kondena beterik, libre zen joan den larunbatetik, baina segidan Tolosako atxikitze zentrora eraman zuten, tokiko eskualdeko Prefetak Frantziatik kanporatzeko agindua eman baitzuen. Presoaren abokatuak dei egin zuen, baina errekurtxoa atzera bota zioten astearte arratsaldean. Eskaera “ulertezina” Mujikaren senideentzat.”Espainiak ez zuen ez euroagindurik ez estradiziorik galdegin. Frantzian, epaileak usu ezartzen du debekua Frantzian bizitzeko baina kasu honetan, ez epaileak ez eta prokuradoreak ez du eskaera hori egin”, dio Intza Oxandabaratz, Mujikaren bikotekideak.

Are gehiago, familiak, Mujika espetxetik atera ostean Ipar Euskal Herrian bizitzeko erabakia hartu zuten. “Kondena betea du eta hemen [Ipar Euskal Herria] bizi nahi dugu, lana hemen lotua du. Horrez gain, nazionalitate frantsesa duen haurra dute Oxandabaratz eta Mujikak. Guraso batek haur baten ardura duenean, ezin da herri horretatik espultsatu. Baina prefetak, Mujika azken bi urte hauetan bere umeaz arduratu ez dela argumentatu zuen. Julen Mujika, 2011ko abenduan atxilotu zuten.


Bost gaztek deklaratu dute gaurko saioan, eta aurkeztu ez diren hirurak arratsaldean atxilotu ditu Ertzaintzak

20:00ak aldean atxilotu ditu Ertzaintzak epaiketara aurkeztu ez diren hiru gazteak. Errenterian egon dira egun guztian zehar hainbat lagunek babesturik. Ertzaintzak eguerdian egin du lehenego atxiloketa saiakera. Oarsoaldeko Hitzaren bideoa: Ertzaintza eguardian gazteak atxilotzera joan den unea.

Hamazazpi auziperatuetatik bostek deklaratu dute gaurko saioan. Epaiketara ez aurkeztea erabaki duten hirurak Errenterian egon dira egun osoan zehar, 300 bat lagunek babesturik. Ertzaintzak 20:00ak aldera atxilotu ditu. Eguardian egin dute atxilotzeko lehenego saiakera, baina gazteak Foru plazako kioskora igota zeuden eta ertzainak joan egin dira. Madrilen dauden gainontzeko auzipetuek ere elkartasuna agertu diete hiru gazteei.

Epaiketa berandu hasi da ordu eta erdi inguruko atzerapenarekin. Oiartzualdeko 17 auzipetuetatik 14 joan dira Audientzia Nazionalera, senideek eta lagunek lagunduta. Guztira, 40 pertsona inguru. Hasieran sartzeko arazoak izan dituzte, baina azkenean epaiketara sartu ahal izan dute, ikusle gisa.

Epaileak falta ziren hiru gazteengatik galdetu du eta egoera azalduta, defentsak epaiketa atzeratzeko eskatu du, gazte guztiak batera epaitu ditzaten. Ez dute onartu eta epaiketa hasi dute. Bostek deklaratu dute: Xabier Lujanbiok; Haizea Iriartek; Beñat Burladak, Jon Aitor Alberdik eta Iosu Arruabarrenak. Guztira hiru ordu pasatxoko saioa izan da.

Gazteek ukatu egin dituzte atxilotze unean egindako deklarazio polizialak, eta, halaber, jasandako tratu txarrak nabarmendu eta salatu dituzte.


«Egun, biosferan baino espezie gehiago daude teknosferan»

Urteen buruan, gizakiek orain erabiltzen dituzten objektu teknologikoek aztarnak utziko dituzte erregistro sedimentarioan. Zearretak azaldu du planeta 'Antroprozeno' deritzon garai geologikoan sartu dela.

Lurraren historia ezagutzeko, nahikoa izan liteke harkaitz batek dituen geruzak aztertzea. Garai geologiko bakoitzak bere ezaugarriak ditu, eta gaur egungo bizimoduak eragina eta isla izan ditzake horietan. Hala uste du Alejandro Zearretak (Bilbo, 1960), EHUko Estratigrafia eta Paleontologia saileko ikertzaile eta irakasleak. Alegia, gizakiak Antropozeno deritzon aro geologiko bat sortu duela bere jardueraren bidez. Zearreta eta bere lantaldea geologoen komunitatea konbentzitu nahian dabiltza, Antropozenoa egungo denbora geologiko izendatzeko. EHUk aldaketa klimatikoaren inguruan antolaturiko udako ikastaroetan eman zuen Zearretak kontzeptu horren berri, uztailean.

Antropozenoa garai geologikotzat har al daiteke?

Lantaldeak zehaztu beharreko lan nagusia da hori. Batetik, zehazten ari gara Antropozenoa zer den eta zer ebidentzia dituen. Horren ostean, kategoria zehaztu beharra dago denbora geologikoen baitan: garai bat, aldi bat edo aro bat izan daiteke. Antropozenoak urte gutxi dituenez, ez ditu garaia baino goragoko kategoria baten ezaugarriak betetzen. Hori horrela, gure proposamenean diogu Antropozenoa garai berri bat dela, eta Holozenoa ordezkatuko luke, egungo garaia.

Zerk baldintzatu dezake Antropozenoa garai geologikoa izatea?

Antropozenoak bi baldintza betetzen ditu garai geologikotzat hartzeko: globala eta sinkronikoa da. Batetik, planeta osoan eta ekosistema guztietan eragina duelako, eta, bestetik, toki guztietan aldi berean gertatzen delako. Ondorioz, erregistro sedimentarioetan aurkitzen ditugun ebidentziak antzekoak dira planetako lekua gorabehera.

Ebidentziak aipatu dituzu; zeintzuk dira nabarmenenak?

Antropozenoaren hasiera eta garaia bera zehazten dituen ebidentzia sinkronikoena isotopo erradioaktiboen presentzia litzateke. Isotopo horiek superpotentziek [Erresuma Batua, AEB eta SESB] atmosferan eragindako leherketa atomikoen ondorioz agertu ziren. Lehenengo leherketa 1945. urtean izan zen, Mexiko Berriko [AEB] Alamogordo basamortuan. Beranduago, Hiroshima eta Nagasakiko [Japonia] bonbak lehertu zituzten, eta 1952. urtetik aurrera hasi ziren fusiozko bonba termonuklearrak jaurtitzen. Ordutik, bonba horien aztarnak lurraren gainazalean daude.

Isotopoak agertzeaz gain, zer beste bereizgarri ikus daiteke?

Azken hamarkadetan, aldaketa nabarmenak gertatu dira faunan eta floran. Zenbait espezie desagertu egin dira, eta ekosistema askotan jatorriz bertakoak ez diren espezie exotikoak sartu dira, nahita zein nahigabe, eta ekosistemak kolonizatu dituzte.

Zer eragin dute industria iraultzak eta teknologia berriek?

Eragina nabarmena da. Garai berri honetako ebidentziak dira industria jardueraren ondorioz ekosistema sedimentarioan sartzen diren metalezko eduki handiak, plastikoak, eta etorkizuneko teknofosilak; hau da, egunero ekoizten ditugun objektuak oro har. Ebidentzia berak dira planetako edozein lekutan.

Azaldu duzu Antropozenoak globala eta sinkronikoa izan behar duela garai geologiko gisa izendatzeko. Noiz gertatu ziren bi baldintza horiek batera lehen aldiz?

XX. mende erdialdera hasi zen Azelerazio Handia deritzona. Ordutik aurrera, globalizazioa zabaltzen hasi zen, eta, Interneten ondorioz, edozein material aldi berean bana daiteke planeta osoan. Gaur egun ere zenbait enpresak produktuak iragarri eta egun berean saltzen dituzte munduko denda guztietan. Sinkronizazio maila hori ez zen ezagutzen Antropozenoaren aurreko garaietan.

Eta nola lotzen da hori guztia geologiarekin?

Objektu teknologikoak zabor bihurtzen dira erabiltzen ez direnean. Batzuk zabortegietara joaten dira, baina beste asko erregistro sedimentarioetan gelditzen dira. Horietako gehienek iraun egingo dute; etorkizuneko arroken parte izango dira, eta teknosfera sortuko dute. Hori horrela, egun biosferan baino espezie gehiago daude teknosferan. Espezie teknologikoak asmatzen ari gara, eta espezie biologikoak kanporatzen; ondorioz, planetako biota pobretuz doa.

Zertan da desberdina Antropozenoa aurreko garaietatik?

Garai geologikoa aldatzeko, zientzia geologikoak hasiera bat zehaztea eskatzen du, estratotipo bat bilatzeko. Hots, arroken edukiari dagokionez, goiko arrokek erakutsi behar dute desberdinak direla behean daudenekin alderatuta. Horien presentziak urte bera markatu behar dute planeta osoan. Antropozenoaren berritasun nabarmena da ebidentzia teknologikoak erregistro geologikoan sartu izana lehen aldiz. Aurreko garaietan moluskuen aztarnak gelditzen ziren, eta orain, objektu teknologikoenak.

Antropozenoaren hasiera zehazteko ikuspuntu bat baino gehiago atera izan dira. Zertan oinarritzen dira gainontzekoak?Antropozenoak gure espezieari eta egungo gizarteari buruzko zalantzak sortzen dizkigu; ondorioz, zenbait komunitate zientifiko ikertzen ari dira azkenaldian. Zenbait adituk iraultza neolitikoan jartzen dute Antropozenoaren hasiera; elikagaiak ekoizteko animaliak eta landareak etxekotzen hasi ziren garaian, alegia. Beste batzuek industria iraultzarekin lotu izan dute, CO2a igorri eta milioika ondasun industrial ekoiztu ziren garaiarekin. Eta badaude garaiaren hasiera Amerikaren aurkikuntzaren momentuan jartzen dutenak ere, argudiatuz orduan globalizatu zela mundua. Baina Antropozenoaren lantaldeko kideon ustetan, mundu osoko eta aldibereko gizakion aztarna Azelerazio Handitik aurrera gertatu da soilik. Halere, azpimarratu behar da Azelerazio Handia ezin dela azaldu aurretiko etapa horiek gabe, batak bestea sortzea eragin baitu.

Antropozenoa kontzeptu geologiko hutsa al da?

Aurrez aipatutako osotasunaren eta sinkronikotasunaren ondorioz, planeta garai geologiko berri batean sartzen da, eta hori ezinbesteko baldintza da garai geologikotzat hartu ahal izateko. Ebidentziak globalki berdinak izango ez balira, gizakiaren fase kultural bat izango litzateke. Hala ere, paleolitikoa edo mesolitikoa izan ziren bezala, Antropozenoa ere kontzeptu kultural bat izan daiteke. Giza aztarna bat egoteaz gain aldaketa kultural garrantzitsu bat baitago gure espeziean, eta horrek kontzeptu kulturalera garamatza. Hala ere, gure ikerketari dagokionez, azpimarratu behar da geologiaren aldetik erregistro geologikoa uzten badu soilik izango dela garrantzitsua. Azken finean, Antropozenoa, denbora geologiko gisa, fase kultural baten erantzuna da.


Beltzez jantzitako pentsioak

Senar kotizatzailearen pentsioaren erdiarekin gelditu dira milaka alargun Hego Euskal Herrian; haiek dira pentsiodun multzorik ahulena egungo sisteman. Bideoa albistearen amaieran.

Alargunak beltzez janzteko tradizioa zaharkitua dago. Alargunak plazara ateratzen dira bizitza ospatzera, kantura, dantzara, solasaldira... eta baita protesta egitera ere, beltzez janzten dena pentsioa baita aspaldi honetan. Azken hilabeteetan Euskal Herriko kaleak eta plazak bete dituzten milaka pentsiodun haserretuen artean bi besterik ez dira Eugenia Iriondo (Zestoa, Gipuzkoa, 1940) eta Begoña Taberna (Errenteria, Gipuzkoa, 1938); bi besterik ez, baina pentsiodunen arteko multzorik ahulena ordezkatzeko bezainbeste: alargunak.

«800 euro pasatxo jasotzen dut hilero; 1998an alargundu nintzen, eta azken hamar urteetan apenas ikusi dudan igoerarik. Urtetik urtera, ordea, argia, telefonoa eta dena garestitzen da. Nola ez gara, ba, protesta egitera aterako?». Eugenia Iriondoren hariari heldu dio Begoña Tabernak. Hark ez du esan nahi zenbateko pentsioa duen, «dezente hobea» delako; lotsa apur bat ere sumatzen zaio, larritasunak saihesteko pentsioa jasotzea lotsatzeko modukoa balitz bezala edo. «Duela hiru urte alargundu nintzen; ondo nago, baina beste asko ez daude ondo, eta horregatik jarraitu behar dugu kalera ateratzen».

800 eurorekin hilabetea nola pasatzen den galdetuta, «bizi gara» azkar bat bota du Eugenia Iriondo zestoarrak. «Zorrik ez daukat, eta horri esker pasatzen dugu hilabetea. Seme-alaben kargarik ere ez daukat, eta noizean behin propinaren bat emateko gauza ere banaiz». Luxurik ez dagoela, alegia, Iriondoren etxean, eta bizitza osoan lanean eman duenak —«etxean eta kamarera» ez duela oztopo larririk egutegiko orriei buelta emateko.

«Gu zahartuta gaude, baina atzetik datozenek izango dituzte benetako arazoak», esplikatu du Begoña Tabernak; «nor joango da zahar etxe batera 700 euroko pentsio batekin?».

Bizitzaren azken txanpa

Pentsioen auziaren beste ertz bati heldu dio Tabernak, kasik oharkabean pasatzen den aldagai bati: bizitzaren azken txanpa modu duinean egiteko kezka ekonomikoa. Hogei urtekoak ez baitu buruan bere azken egunak nola pasatuko ote dituen; berrogeikoari ere apenas otuko zaion pentsamendu hori; laurogeiko askorentzat, ordea, zahar etxe hitzak beste adiera bat hartzen du.

Iriondok eta Tabernak taburik gabe ekin diote gaiari: «Guk zaindu ditugu gurasoak, baina gure seme-alabek ez gaituzte gu zainduko, ez baitute betarik horretarako; lan egin behar dute. Argi dago gutako asko zahar etxeetara joango garela azkenean, eta horretarako ere behar bezalako pentsioak behar dira». Tabernaren hausnarketari baietz esan dio Iriondok, imintzioz. «Pentsio polit batekin, agian, gure etxean gelditzeko aukera izan dezakegu, gu zaintzeko pertsona bat kontratatuta edo. 700 eurorekin dabilenak nola egin behar du hori?».

Galdera asko sortzen zaie pentsio txikia eta adin handia dutenei. Erantzunak ez dira errazak. Alargunen pentsioaren eboluzioak ere ez du uzten zalantzarako tarterik: 2013an 713 euro jasotzen zuten batez beste Hego Euskal Herrian. 2018an, 764 jasotzen dute. Bost urtean 50 euroko igoera egon da, baina kontuan hartu behar da batez bestekoa ez dela pentsio errepikatuena; kopuru horren azpitik dago hura.

Edonola ere, erretiratuen pentsioaren eboluzioa positiboagoa izan da azken bost urteetan: 2013an 1.177 eurokoa zen haien batez bestekoa, eta 2018an 1.306 eurokoa da, 129 euro gehiagokoa. Alargunen pentsioen ahultasuna garbi uzten duen beste aldagai bat bada: erretiroaren eta alargunen batez besteko pentsioen arteko aldea handitu egin da azken bost urtean. Gaur 78 euro urritarago daude alargunak.

Eta zenbat alargun pentsio ordaintzen ditu Gizarte Segurantzak Hego Euskal Herrian? Bada, 165.017 alargun daude, eta haien pentsioek 126,1 milioi euroko kostua dute hilero guztira, orain bost urte baino hamar milioi euro gehiago. «%0,25eko igoera barre egitea da. Argi dago horri buelta eman behar diogula, eta erosteko ahalmena berreskuratu», dio Tabernak.

Emakumezko alargunek beste pena bat ere adierazi dute, eta sistemak gordetzen duen bidegabekeria bati dag okio: pentsioak ez du islatzen haien senar zenduek kotizatu ahal izateko izan zuten emazteen ezinbesteko babesa. Alegia, etxean lan egindakoek ez dute kotizatu, baina, etxeko lan hori gabe, familian ez zen soldata kotizaturik sartuko agian. «Senarra hil ordez ni hil izan banintz, hark nire pentsioa halako bi jasoko zuen. Ni, berriz, haren pentsioaren erdiarekin gelditu naiz», dio Iriondok. Ez ote du eskubiderik bere senarraren pentsioa osorik jasotzeko? Ez ote du kotizatzaileak bezainbesteko ahaleginik egin pentsio hori sor zedin?

«Ez dakit asko aldatuko duten orain artekoa; ez dut uste», dio eszeptiko samar Iriondok; «badakigu zeinek agintzen duen, eta hari ematen diotela botoa askok». Begoña Taberna baikorragoa da, azken asteetan indar handia ikusi baitu kalean. «Zerbait aldatu behar dute orain; beharturik daudela uste dut». Tabernak dio kalean belaunaldi guztietakoak egon beharko luketela, «atzetik datozenak» baitira benetako arazoa dutenak.


Partida bat irabazi eta bestea galdu zuen OBBk

Viladecans taldearen kontra jokatu zuten apirilaren 17an, igandean, Mendibeltz zelaian

Kataluniako Viladecans taldearen kontra jokatu zuen pasa den asteburuan OBB Sofbol taldeak. Mendibeltzen jokatu zituzten bi partidak, apirilaren 17an, igandean. Lehen partiduan Igone Etxeberriak jaurti zuen hasieran, eta Ainara Larrazak bosgarren sarreratik aurrera. Hasieran aurretik jarri ziren Bate Bizkorrak, baina katalanek markagailuari buelta eman eta 2-6 amaitu zuten partida.

Bigarren partida, berriz, irabazi egin zuten oriotarrek. Hasieratik jarri ziren markagailuan aurretik eta bosgarren sarreran 8-0 irabazi zuten. Emaitza horrek arnasa hartzeko aukera eman dio sofbol taldeari. Hurrengo astean Valentziako Antorcha taldearen kontra jokatuko dute.


Sorak berdinketa lortuta, 3.lekuan jarraitzen du

Erregionalak berdinketa lortu zuen Ikasberriren kontra joan zen zapatuan. Partiduaren aurretik 3. lekuan zegoen, eta halaxe jarraitzen du, bigarren lekuan dagoen Urnietak partidua irabazi egin zuen eta. Orain bi partidu falta zaizkio Sorari; bata, zapatu honetan BTLSen kontra Ezozin, eta bestea, Lazkao (1.go doana) taldearen aurka kanpoan.

Oraindik badu aukerarik lehenego mailara iristeko.

Hona hemen emaitzak eta sailkapena:

AFIZIONATUA: 2.ERREGIONALA IGOERA FASEA


Hazilan proiektuan parte hartzeko urtarrilaren 19a arte izena eman daiteke

Gazteengan enplegua sustatzea helburu duen Hazilan proiektuan izena emateko aukera dute dagoeneko Lea-Artibaiko herritarrek.

Zehatz esateko, 20 eta 35 urte bitartekoei zuzendutako ekimena da. Eta parte hartzeko beharrezkoa da Goi Mailako ikasketak (unibertsitate ikasketak edo goi mailako L.H) izatea eta langabezian edo ordu gutxiko lanaldia izatea.

Parte hartzeko asmoa dutenek nurrutibeaskoa@leartibai.com helbide elektronikora mezua idaztea beharrezkoa da. Mezuan eguneratutako Curriculum Vitaea eta izena emateko dokumentua bidali behar dira.

Lea Artibai Garapen Agentziaren webgunean (www.leartibai.com) edo www.hazilan.eus eta eskualdeko zenbait udalerriren web orrialdeetan eskuratu daiteke aipatu dokumentua .

Gainera, informazio gehiago jaso zein zalantzak argitzeko telefono zenbaki honetara deitzeko eskatu dute: 946 16 90 88.

Urtarrilaren 23an hasi

Lea-Artibai eskualdean bi fasetan burutuko dute proiektua 2017an.

Aktibatu deritzan faseagaz urtarrilaren 23an hasiko dira, Markina-Xemeinen dagoen Lea-Artibaiko Berrikuntza Gunean. Parte hartzen dutenak 09:00etatik 14:00etara ariko dira bertan.

Aktibatu fasea gazteak motibatzean, inplikatzean eta aktibatzean oinarritzen da: “Pertsonengan motibazioa, erantzukizuna, helburuak kudeatzeko gaitasuna, komunikazioa eta abar sustatzea du xedetzat”.

Besteak beste, coach baten laguntzarekin alderdi psikologikoak eta emozionalak landuko dituzte, lanbide garapena lortzeko eta laneratzeko konpetentziak lantzeko.

Praktikan enpresetan

Halaber, Kokatu deritzan bigarren fasean, herritarrek enpresetan praktikak burutuko dituzte. Hain zuzen ere, parte hartzaile bakoitzari bere lanbide-profilaren araberako esperientzia erreala eskuratzeko aukera emango diote.

Praktika horiek hiru hilabetetik sei hilabetera bitartekoak izango direla jakitera eman dute.

Eskualdeko gazteei enplegua bilatzen laguntzeko asmoagaz, Leartibai Garapen Agentziak urte hasieran egin zuen bat HAZILAN proiektuagaz. Harekin batera, Araba, Bizkaia eta Gipuzkoako beste hemeretzi garapen agentzia ere badira bertako partaide.

5.000 enplegu sortu

Proiektuaren helburu nagusia 20 eta 35 urte arteko gazteen enplegagarritasuna hobetzea da, eta 2014-2020 aldirako Euskadiko Programa Operatiboan kokatzen da proiektua. Hala, Europako Gizarte Funtsak finantzatzen du % 50ean, Garapenen koordinazioarekin.

Garapen Agentzien Euskal Elkarteak, Eusko Jaurlaritza eta Europako Gizarte Funtsarekin elkarlanean martxan jarritako proiektuak 2016-2020 epealdian 5.000 enplegu sortzea du helburu.


Enirio-Igaratza pista proiektu berriari ezetz esan diote talde ekologistek

Enirio-Aralar Mankomunitateak Aralarren eraiki nahi dituen pisten eremuetatik pasatu da aurten, Donostiako Fortuna kirol elkarteak antolatutako 78. Mendi Ibilaldia. Igandean egin zuten txangoa eta mendizaleek, Aralar Parkearen edertasunaz gozatu ahal izan zuten baina, bidez batez, «pista proiektuen arriskuez jabearazi» nahi izan dute.

Ez da lehenengo aldia Fortuna elkarteak Aralarren barrena mendi ibilaldia antolatzen duena. Baina oraingo honetan, aldarrikapenereko txangoa izan da. Izan ere, «azken bi urte eta erdian, Aralar inguruan izandako gertakizun nagusienak azaltzeko eta Enirio-Igaratza proiektu berria eta pasa den astean landatu berri diren haginen suntsiketa ere salatu» dituzte.

Proiektu berriari ez

Apirilaren 30ean Aldundiko Ingurumen Departamenduak Enirio-Igaratzarako iaz aurkeztutako pista proiektuaren ebaluazio sinplifikatua atzera bota zuen eta aste betera, Enirio-Aralar Mankomunitateak eta aldundiko Mendi Zuzendaritzak proiektu berria eta bere ingurumen inpaktuko azterketa arrunta aurkeztu zituzten. Helegiteak aurkezteko epea ekainaren 19ra arte dago zabalik.

Honen guztiaren aurrean, «pista proiektu berriari berriro ezetz» esan diote Landarlanek eta Eguzkik: «pista berriak ez duelako Aralarko Kontserbazio Bereziko Eremuaren kudeaketarekin lotura zuzenik, Doniturrietako bidearen inguruan aurkeztu den aukera bakarra delako, Aralarko Natur Baliabideen Antolamenduaren Planaren arauen kontra doalako, Ingurumen Inpaktuaren Ebaluazioaren legeak Natura 2000ko guneentzat derrigortutakoa betetzen ez duelako, Euskadiko landare mehatxuen zerrendako legez babestutako espezieak suntsituko lituzkeelako, higadurak lurzoruan betirako galera dakarrelako, ur jariatzeak aldaraziko dituelako, eta 4×4 ibilgaluek sortuko duten kutsadura akustikoagatik, besteak beste.

Haginak sustraitik aterata

Orain dela hilabete, Mendi Zuzendaritzako teknikariek Eniriotik gertu landatutako haginak, sustraietik atera dituzte. 35 landaretatik, 3 bakarrik agertu dira jarri zituzten tokian. Landarlanek eta Eguzkik «haginak sustraietatik ateratzea eta suntsitzea irmoki gaitzetsi» dute, eta «ingurumenaren aurkako ekintzatzat jo» dute.

Hori dela eta, Aldundiari eta Enirio-Aralar Mankomunitateari hainbat eskaera egin dizkiete; «delitu hori ikertzeko, Aralar Parke Naturalari buruz sentsibilizatzeko ekintzak abiarazteko, hagin landaketa berriro egitea eta mankomunitateko lur horien zainketarako pertsona bat kontratatzeko».


Ane Odriozolak eta Julian Armendarizek jasoko dituzte Legazpiko Kultura Sariak

Julian Odriozola, 2014ko argazkian. // A.Zaldua

Kultura Sariak banatuko dituzte ostiralean Legazpin. Ekitaldi honek herrian kultura arloan aritzen diren pertsonak saritzea du helburu. Aurten bi mailatan banatuko dira sariak: alde batetik, Kultura Merezimendua, eta, bestetik, Herrigintza. Legazpiko kultur etxean izango da sari banaketa, 19:00etan. Aurtengoa laugarren edizioa izango da, eta bi sari horien irabazleak Ane Odriozola Cia eta Julian Armendariz izan dira.

Julian Armendarizek Alaitasuna Errondailan egindako lanagatik jasoko du saria. Udalak azaldutakoaren arabera, errondailaren sorreratik, duela 55 urte, taldeak bizirauteko oinarrizko indar eragile izan da Armendariz: «Herriko adinekoen, gaixoen, herrikideen eta musika zaleen aurrean Alaitasuna Errondailak duen jarrera berari zor zaio hein handi batean». Ane Odriozolak, bestalde, El secreto de Gibola liburuagatik jasoko du saria.

Aurreko urteko edizioetan bezala, aurtengoan ere herriko kultur elkarteekin adostu da sariak emateko prozedura. Elkarteen proposamenak kontuan hartu eta bozketa bidez hartu dute erabakia. Iaz hiru gizonek jaso zuten sari bana: Patxi Otaegik Kultura Merezimendua, Aitor Madinak Herrigintza eta Mikel Gurrutxagak Kulturgintza. Aurtengo sariketarako Kulturgintza eta Herrigintza batzea erabaki dute, mugak oso lausoak direlako.

‘El secreto de Gibola’

Nerea gazte donostiarra da Odriozolaren eleberriaren protagonista; familiak Legazpin baserri bat duela ohartu eta zer aurkitzen duen begiratzera joango da herrira. Bertan aurkituko ditu egurrezko seaska bat eta haur baten argazkia, Miren 1922 inskripzioarekin. Familiarekin zer erlazio duen ikertzen hasiko da Nerea, eta horrela ezagutuko du aitona Bittorren bizitza ezkutua. Zergatik esan zion gezurra aitonak? Legazpiko historiaren errepasoa egin du Odriozolak liburuan, batez ere XIX. mende bukaeratik XX. mendeko lehen erdira bitartean. Legazpik duela 100 urte bizi zuen egoera islatzen du eleberriak, fikziozko gertaera eta pertsonaiak errealitatearekin uztartuz.


Jasok inoiz egin duen garabirik handiena eraikiko du Galeserako

Jaso Industrial enpresa goierritarrari inoiz eraiki duen garabirik handiena egiteko enkargua egin dio Tata Steel talde indiarrak. 500 tona altxatzeko gaitasuna izango du garabi horrek, eta Galeseko Port Talbot hirian duten lantegirako behar dute. Kontratua duela urtebete sinatu zuten, baina orain hasi dira Galesen aurreneko muntaketa lanak egiten. Tata Steel-ek Itsasondoko enpresak eskaintzen duen «kalitatea, malgutasuna eta lan egiteko modua» azpimarratu ditu, Jaso aukeratzeko arrazoien artean.Guztira bi garabi egin eta muntatu behar dituzte. Aurrenekoak dagoeneko muntatzen hasita daude 135 tonako pisua eta 41 metroko luzera du, eta lantegiaren kanpoaldean kokatuko dute. Bigarrena ordea, handiagoa da, eta zailtasun gehiago izango ditu. Izan ere, Jasok orain arte eraiki duen gaitasun handieneko garabia izango da, 500 tonako pisua jasotzeko gai izango baita. Garabi erraldoi hori 2020an bukatuko dute. Logistika izan da beste arazoetako bat, 1.000 tonako gaitasuna duten 40 kamioi mobilizatu behar izan baitituzte piezak garraiatzeko.Erronka handiaItsasondoko Jaso lantegiarentzat «erronka handia» da enkargu hori, bere neurriagatik eta baita kokapenagatik ere; gainera, bezeroak «segurtasun eta kalitate arloan eskaera zorrotzak» ezarri dizkiela azaldu dute. Hala, Tata Steel-en eskariei aurre egiteko ahalegin berezia egin behar izan du enpresak, 18 langile berri hartuta.


Jordi Grau atxilotu dute, 2006an kale eraso bat egitea leporatuta

Asteazkenean atxilotu zuen Ertzaintzak, eta inkomunikatuta dago, Auzitegi Nazionalera noiz eraman zain

Ertzaintzak Jordi Grau atxilotu zuen asteazkenean, Karrantzan (Bizkaia), 2006ko martxoan Artzentalesko banketxe bati erasotzea egotzita. Atxilotu, eta Grauren etxea, lan egiten duen taberna eta beste etxebizitza bat miatu zituzten Karrantzan asteazkenean. Inkomunikatu egin zuten lehen unetik, eta hala daukate oraindik ertzainek, Auzitegi Nazionalera noiz eramango.

AAMk «Ertzaintza DNA proben aitzakiarekin egiten ari den atxiloketen» barruan sartu du asteazkenekoa. Gainera, ertzainak herri askotan DNA probak biltzen ari dela ohartarazi du.

Arrese, tortura kontatu ezinik

Iazko urrian atxilotu zutenean Poliziak torturatu egin zuela salatu zuen Ikoitz Arrese presoak. Salaketa jarri zuen, eta atzo zen deklaratzekoa. Baina Colmenar Viejoko epaitegian ez zizkiotela eskuburdinak kenduko esan ondoren, defentsak uko egin zion deklarazioa emateari.


Gasna feria

Ekainaren 1ean, Altxata elkarteak antolatutako XXII. gasna lehiaketa ospatu zen. 18 gasna aurkeztu ziren lehiaketara eta Lekarozko Kortariko Bordako Julen Arburuak irabazi zuen lehen saria (120 euro). Bigarren eta hirugarren sariak Arantzara joan ziren, Simonenbordara eta Serorenbordara.

Etxalarkoen artean berriz, lehenengo saria (50 euro) Ursuako Jorge Arizaletak eskuratu zuen eta bigarrena (30 euro) Intxeko Josetxo Ariztegik. Honez gain, I. Goxo topaketa egin zen. 11 gasna tarta aurkeztu ziren eta guzien artean lote bat zozketatu zen. Hau Andutzeko Maitexari tokatu zitzaion.


Inguruko bizilagunek bakarrik bildu ditzakete onddoak Bertizko Jaurerrian

Joan den urteko araudiak horrela dio

«Inguruko bizilagunei soilik utziko zaie basoko produktuak biltzen, beti ere, etxeko kontsumorako». Halaxe dio Bertizko Jaurerriko araudiak. Horren arabera, Bertizaranako herritarrek (Oieregi, Narbarte eta Legasa), Etxalarkoek, Baztangoek, Sunbillakoek, Elgorriagakoek eta Doneztebekoek bakarrik dute Natur Parkean produktuak –tartean onddoak– biltzeko baimena.

Berria ez da oraingoa, joan den urteko ekainaren 17an onartu baitzuen Nafarroako Gobernuak, Foru Dekretu bidez, Bertizko Natur Parkea Zainketa Bereziko Eremu deklaratzea eta hura erabili eta kudeatzeko III. Plan Zuzentzailea egitea. Araudi orokorren 18. artikuluan ageri da aipatutako muga hori.

Iazko denboraldia onddo aunitzik atera gabe joan zenez ez zen arazorik sortu, baina aurten onddo dezente ateratzen ari da, eta jendeak sorpresan hartu du erabakia, batez ere, kanpotik etorritakoek. Basozainek Natur Parkera onddo bila joaten direnei nongoak diren galdetzeko eskubidea dute, horrela, onddoak edo bertze produktuak nork bildu ditzakeen ikusteko.


Lapurretak salatzeko elkarretaratzea egingo dute bihar

ONDARROA // Azken asteotan Ondarroako saltoki, elkarte eta etxeetan egin diren lapurretak salatzeko elkarretaratzea egingo da bihar, 13:45ean, Alamedan.


Gerla zibilak ilun

1. Gerla zibilak ilun

barneko tratua :

ehundaka famili

belaunikatua

afusilatuz jende

madarikatua;

Herri baten oihartzun

fusilen kantua,

zauria gelditu da

fosilizatua…

2. Konbertitu gintuzten

nahi zuten bezala…

ta erahil gintuzten

buruan bi bala…

manipulatu ere

jendarte zabala…

Isilik sufritzea

omen da normala;

garaileak ohore,

guk buru apala!

3. Adituen eskutik

egia lortzeko

argitaratu dira

zaurien menpeko

Lurrak irauliz lortu

hainbat eskeleto…

Hezurrak ateratuz

gezurrak sartzeko,

Historiak badigu

ainitz kondatzeko!


Udalbiltza, Euskal Herriaren garapen eta kohesiorako erakundea

Martxoan egin herriko bozen ondoren, Lapurdiko, Baxe Nafarroako eta Xiberoko dozenaka auzapez eta hautetsi, gure karguaz jabetu eta berehala, Udalbiltzara bildu ginen. Euskal herritarrak garelako egin genuen, eta gure herriaren alde lan egin nahi dugulako, euskara eta gure kultura azkartzeko, eta sinesten dugulako Euskal Herriko gainerako lurraldeekin batera lan egitea ezinbestekoa dela gure herriek aitzina egin dezaten.

Udalbiltza 2013ko martxoan berriz eratu zenez geroztik, gibelean utzi zituen lehenagoko bi errealitateak, eta orain erakunde nazional bakar gisa egiten du lan, Euskal Herriaren izana onartzen eta aitortzen duten herriko etxeetako hautetsi guziak bildu nahian, elkarrekin gure herrien eta gure herriaren eraikuntza eta eraketaren alde lan egiteko. Ipar Euskal Herrian gogo handiz bizi izan dugu Udalbiltza batzeko prozesua, eta urte eta erdi honetan agerian gelditu da Euskal Herria aitzina eramateko eragile inportantea izanen dela.

Udalbiltza baitezpadako tresna da Euskal Herri osoaren garapena orekatua izan dadin. Aberastasun iturri aski dugu, baina desberdintasunak handiak dira eskualde batetik bestera, gutxitu behar ditugun desberdintasunak. Horri doakionez, argi dugu egun indarra duen administrazio sareak ez diela erantzunik ematen gure gutieneko beharrei, ez baitugu gaitasunik ez gure lurraldea antolatzeko, ez gure ondare materiala edo inmateriala kudeatzeko.

Ipar Euskal Herriaren kasuan, gainera, Iparraldeko hiru probintzietarako lurralde bat sortzeko eskaera indartsuari azkenean erantzun behar izan dio Parisek, proposamena mahai gainean ezarriz. Egia da proposamen horrek ez diola bete-betean erantzuten gure galdeari, baina argi uzten du hautetsiak eta herritarrak elkarrekin arituz gero etorkizuna gure eskuetan dugula.

Hala, Lapurdiko, Baxe Nafarroako eta Xiberoko gero eta hautetsi gehiagok Hego Euskal Herriari ere behatzen diote konponbide eta etorkizun xerkan. Eta Udalbiltza munta handiko eragile da herri honetan sinergia berriak sortzeko prozesuan. Gainera, hautetsien biltzarra ekimen ezin egokiagoa bultzatzen ari da: Garapen eta Kohesio Fondoa, Iparraldean eragin handia izaten hasiak diren proiektu eta laguntzak sustatzen dituena.

Gure erakunde nazional hau bereziki zoriondu nahi dugu ‘Euskal Pirinioetan lan eta bizi’ proiektuagatik, bai edukiagatik bai errealitate bihurtzeko lanagatik. Udalbiltzak, proiektu honetan, zonaldeko eragile sozial eta politiko guztiak hartu ditu aintzat, parte hartzeko prozesuak abiatu ditu, erabakiak denen artean hartu dira, eta harreman berriak egin dira pluraltasuna eta errespetua oinarri izanik.

Eta uste dugu hori dela gure herriaren alde lan egiteko manera: herritarrak eta elkarte-sarea kontuan hartuz eta lurraldeen desberdintasunak errespetatuz.

Bestalde, Udalbiltzak bat egin du Ipar Euskal Herriko dinamika politikoarekin, eta parte hartzen ari da abian diren eztabaida eta gogoeta inportanteetan: Garapen Kontseilua lantzen ari den ‘Euskal Herria 2014-2020 Kontratua’, eta ‘Leader Euskal Mendia’ programa. Eta horrek garbiki sendotzen du bere eginkizun instituzionala, eta lankidetzarako atea berriak irekitzen.

Lan hau guzia egiteko, Udalbiltzak Euskal Herriko auzapez eta hautetsien partaidetza behar du. Zenbat eta gehiago izan, hainbat eta indar handiagoa ukanen dugu, eraginkorragoa izanen da gure lana. Guhaur Udalbiltzako kide gara jadanik, eta, hemen izanik, hautetsi guziei gauza bera egiteko gomita egiten dizuegu.

Herrietatik hasita, herri oso bat dugu eraikitzeko. Udalbiltza aitzina!

Sinatzaileak: Maite Etxeberri, Ozazeko auzapeza; Jean-Louis Fournier, Azkaineko auzapeza; Battitt Laborde, Sarako auzapeza; Xabi Larre, Donibane Garaziko hautetsia; Itziar Varela, Hendaiako hautetsia; Katia Miranda, Liginagako hautetsia.


Euskadiko Aizkora Txapelketaren finala, igandean Asteasun

Lehenengo mailako Euskadiko Aizkora txapelketa jokatuko da igandehonetan, Asteasuko Usarrabi pilotalekuan. Floren Nazabal, Iñaki Azurmendi, Joxemari Olasagasti, Juan Jose Lopez, Joseba Otaegi eta Jexuxmari Mujika izango dira lehian. Lau kanaerdiko, lau 60 ontzako eta lau oinbiko ebaki beharko dituzte aizkolariek. Floren Nazabal da faborito nagusia, baina beste bostek ere izango dute zeresanik. Eskualdeko ordezkari nagusia Joseba Otaegi zizurkildarra izango da. Iaz. lehen aldiz lortu zuen final handian sartzea eta aurten ere, bertan izango da. Eguerdiko 12:00etan hasiko da lehia ikusgarria.

Aparkaleku bereziak jarriko dituzte Asteasun finala ikustera gerturatzen diren guztiek autoa modu erosoan utzi ahal izan dezaten. 20 euro ordaindu beharko da sarrera eta txartela eskuratzen duten guztin artean, Asteasuko bi jatetxetan otordua egiteko aukera zozketatuko da.

Joxe Angel Sarasola asteasuarra izan da antolatzaileetako bat: "Iaz txapelketako kanporaketa Asteasun jokatu zen eta gustora geratu ginen emaitzarekin. Horregatik, argi ikusi genuen aurtengo finala hemen egiteko aukera. Udalari eskaera luzatu, eta baiezkoa eman ziguten. Asteasum baditugu bi aizkolari gazte etatolsoaldean barrena, indar handia duen kirola dela iruditzen zaigu. Horregatik, egokia iruditu zaigu txapelketako finala Asteasun egitea".

Joseba Otaegi zizurkildarrarentzat bigarren finala izango da igandekoa: "Berrobiko kanporaketa gogorra izan zen. Finalean sartzea lortu nuen, baina hogei segunduko tartea besterik ez nuen Aitzol Atutxarekin, eta hura kanpoan geratu zen. Kanporaketako lana oso lan esplosiboa da, niretzat deseroso samarra. Finaleko lana berriz, luzeagoa da eta beste modu batera aritu beharra dago, tamaina hartu behar zaio. Ikusiko dugu zer moduz moldatzen garen".

Igandean, eguerdiko 12:00etan hasiko da lehia Asteasuko Usarrabi pilotalekuan.


Kataluniako erreferendumarekin lotutako bost manifestazio deitu dituzte Madrilen

Madrilen Kataluniako erreferendumaren aldeko hiru manifestazio egingo dira asteburuan, eta beste bi, kontra.

Denetan handiena, igandean espero da. Coordinadora 25S-k deitu du Puerta del Solen, 19:00etan, "erabakitzeko eskubidearen alde". 2012an Espainiako kongresua inguratzeko mobilizazioaren harira eratu zen elkarteak salatu duenez, Espainiako Estatuak ez dio era demokratikoan erantzun Kataluniak erabakitzeko eskubidea gauzatzeko egindako eskariari, Espainiako Estatua "ez delako demokratikoa". Aldiz "erregimen autoritario eta neofranquista" izatea leporatu diote.

Bihar, ostirala, "Kataluniako erregimen separatistaren kontra" deitu du manifestazioa Hazte Oir elkarteak. Larunbatean, bi manifestazio izango dira. Bata, herritar talde batek deituta, Lavapies auzoan, "Erabakitzeko eskubidearen, demoraziaren eta askatasunen alde". Auzo eta ordu berean ekitaldia deitu du Madrildarrak Erabakitzeko Eskubidearen Alde elkarteak, "Madrilek Katalunia besarkatzen du" lelopean. Larunbateko beste mobilizazioa, ULIS elkarteak deitu du —Baturik Libre Berdintasunean eta Solidarioren siglak, gaztelaniaz—. Kataluniako herritarrak espainiarrak direla aldarrikatuko dute, Blanquerna zentro kataluniarraren aurrean.

Azkenik, igande goizean, mobilizazioa deitu du Libres alderdi politikoak, "Kataluinaren independentzia deklarazio aldebakarrekoaren kontra", Madrilgo Plaza Nagusian.


Konpromisozko lehen egunak airoso gainditu dituzte Izagirre anaiek Tourrean

Irabazteko ezer gutxi, eta galtzeko dena. Frantziako Tourreko lehenengo astearen patua da hori. Gorka eta Ion Izagirre anaiek (Bahrain-Merida) aurreneko hiru etapak egoki igaro dituzte, ikusiak ikusi. Ion Izagirrek lurra probatu du, ordea, 1. etapan erori baitzen, Fontenay-le-Comteko helmugatik gertu. Chris Froome ahalguztiduna bezala.

Taldekako erlojupekoa jokatu zuten, atzo (35,5km). Bi ormaiztegiarren Bahrain-Merida zortzikoa 11. sailkatu zen, BMC irabazleagandik 1:06 minutura eta Sky bigarrenagandik 1:02ra. Taldeari denbora ematen dioten lau ziklistak soilik iritsi ziren Bahrainen; azken 9 kilometroak bakarrik egin zituzten Izagirre anaiek, Nibalik eta Pozzovivok.

Banakako sailkapen nagusian, Greg Van Avermaet flandiarra (BMC) jarri da lider. Gorka Izagirre 23. da, 1:06 minutura. Ion Izagirre, 56. postuan, 1:57ra.

7.000 kilometro hanketan

Artez edo moldez, Gorka Izagirre puntu bat gorago iritsi da Tourrera. Espainiako errepideko txapelketa irabazita. Atzo urteko 7.003. kilometroa bete zuen lehian (49 karrera egun ditu). Sei itzuli korritu ditu 2018an, Omango Tourreko eta Paris-Nizako 3. postuak tartean. Baita hiru klasiko eta estatukoa ere.

Ion Izagirrek 6.776 kilometro ditu hanketan, atzokoarekin, 48 karrera egunetan.


Eguberrietako lehiaketa ezberdinen sari banaketa ekitaldia Lekaion

Eguberrietako idazlanen, postalen, jaiotzen eta Olentzeroen lehiaketa ezberdinen sari banaketa ekitaldia burutu da Lekaion, Jon Lizaso Udal teknikaria aurkezle zela. Sariak banatzen aritu dira Mikel Pagola Urnietako alkatea eta David Rosco Sustapen zinegotzia.

Bideoa


Berlin 2018 Europako atletismo txapelketen mahai ingurua

Arantza Moreno xabalina jaurtitzailea, Iraitz Arrospide maratoilaria eta Karel Lopez kazetaria Berlinen egon dira. Euren esperientzia kontatu digute Hiru Erregeen Mahaia saioan.

Arantza Moreno xabalina jaurtitzailea, Iraitz Arrospide maratoilaria eta Karel Lopez kazetaria Berlinen egon dira. Euren esperientzia kontatu digute 'Hiru Erregeen Mahaia' saioan.


Osasunak ateak zabalik

Espainiako Kopako finalerdietarako sailkatzeko aukerari eutsi egiten dio Osasunak, Racingen kontrako partidan Pandianik azken unean sartutako golari esker. 2-1 galdu dute gorritxoek, baina Herculesen aurka egin bezala, Nafarroako Erresuman kanporaketari buelta emateko aukera izango dute itzuliko partidan.


Xabier Amurizak bertsoen magia erakutsi die Ilazki euskaltegiko ikasleei

Xabier Amuriza bertsolari bizkaitarrak bertsoen magia erakutsi die Ilazki euskaltegiko ikasleei. San Telmo Museoan emandako hitzaldian, ariketa praktiko batzuen bidez bertsoen osakera azaldu die, eta baita bertsoekin duen harremana nondik datorren ere.

Bertsoa egiteko pertsona gehienek egiten dakizkiten hiru gauza behar direla azaldu die, eta horrela dela frogatu die. Ikasleen eta hizlariaren artean, bertso batzuk osatu dituzte, kantatzen, kontatzen eta errimak egiten badakitela argi utziz.

Bideo honetan, Amurizak gogoratzen duen lehen bertsoa kantatzen du; antza denez, baserritik herriko eskolara joateko bidean kantatzen zuen azkarrago eta entretenituago joateka. Bertsoa Xenpelarrena da, nahiz eta berak, txikitan ez zekien.


Martxan da IKT astea

Ostiralera bitarte, Lehiberrin eta Oriaburun izango dira doako ikastaroan; enpresek eta herritarrek teknologia berrien ezagutzan sakontzea du helburu egitasmoak.

Gaur hasi da Tolosaldeko Informazio eta Komunikazio Teknologian XI. astea. 10 ikastaroz hornitu dute bost eguneko egitaraua eta, gaurtik ostiralera bitarte, Lehiberri zentroa eta Oriaburu etxea izango dituzte aterpe, ikastaroetan parte hartu nahi dutenek.

Herritarrek nahiz eskualdeko enpresek teknologia berrietan sakontzeko bideak eskainiko dituzte saioek eta, besteak beste, negozio aukera berriak sortzeko aukeraz aztertuko dituzte.

Informazio gehiagorako, edota ikastaroetan izena emateko, Tolosaldea Garatzeneko Enpresa Sailera dei daiteke (943 65 45 01), edo enpresa@tolosaldea.eus helbidera idatzi.


Bankuen kapitala neurtzeko sistema bat adostu dute

Bankuek gora egin dute burtsan, haien gaineko araudia gogortzeko prozesu luzea amaitutzat eman dutelako

DONOSTIA. Europako bankuek %2 eta %3 arteko igoerekin ospatu zuten atzo beren araudia gogortzeko prozesua amaitu izana. 2007an abiatutako finantza krisiak agerian utzi zuen Mendebaldeko banku gehienek ez zutela nahiko kapitalik hartutako arriskuei aurre egiteko. Bankuak kapital gehiago gordetzera behartzeko prozesu luze bat hasi zen orduan, Basilea III izenez ezaguna. Prozesu horren azken zatia ostegunean amaitu zen. Banku zentralak eta finantza erakundeak bat etorri dira kapitala zerk osatzen duen eta arriskuak nola kalkulatzen diren. Bankuek, Alemaniakoek eta Frantziakoek bereziki, sistema propioak baliatu nahi zituzten, baina horiek ez zuten bat egiten arautzaileen kalkulatzeko sistemekin. Azkenean, adostu dute 2027rako banku batek bere aktiboei ematen dien arriskua ezingo dela izan arautzaileek kalkulatutakoaren %72,5 baino gutxiago. Horrek ekarriko du, EBA Europako Banku Agentziaren arabera, kontinenteko bankuek %12,9 handitu beharko dutela beren kapitala. Trukean, gutxieneko kapitala izateko denbora gehiago lortu dute.


'Apartheid'-a gainditzeko neurri bezala HZri bozkatzeko eskatu dute legez kanpo utzitako mugimenduetako kideek

Zerrenda baliogaberen bat dagoen azken hauteskundeak izatearen alde, eta 'apartheid'-a gainditzeko neurri bezala HZri bozka emateko eskatu dute legez kanpoko alderdi eta mugimenduetako kideek. Horrela Espainiako Gobernuko presidente Jose Luis Rodriguez Zapatero Europan lotsagarri utzi nahi dute, eta Europaren aurrean argi eta garbi azaldu nahi dute badela Euskal Herri bat, eta "hemen eskubideak zapaltzen direla".

Baliogabetzearen aurrean Euskal Herriko alderdiei begiratu behar zaiela esan du Joserra Etxeberriak, eta Euskal Herriko alderdiak "hitzez" HZren baliogabetzearen kontra azaldu badira ere, ez dutela "ekintzarik" egin salatu dute. Nos-UPk egin duena —HZren bozkak kontatzeko 3.000 ordezkari izendatu ditu— "lekzio handia" dela Euskal Herriko alderdientzat iritzi dio.

Ordezkaritza zabala izan da prentsaurrekoan. Han izan dira, hala nola, Batasunako, AuBko, Herri Plataformetako, Amnistiaren Aldeko Mugimenduko, eta Gazte mugimenduko kideak.

Tasio Erkizia, Pablo Gorostiaga, Itziar Aizpurua, Pedro Albite, Joseba Alvarez, Arnaldo Otegi, Itziar Lopategi, Joseba Permach, Jon Gorrotxategi eta Jon Salaberria han ziren, besteak beste.


"Arabar-Errioxara arraina eraman eta handik ardoa ekartzeko zen bidea"

Oion eta Bermeo lotzen ditu GR-38 Ardo eta Arrainaren ibilbideak. Bermeoko Sollube 707 elkarteak eta Arroyabe kontserberak ibilbidea egin asmo dute. Kontserberako Bittor Agirre izan da 'Mezularia'n.

Zazpi etapatan banatuta, Oion eta Bermeo arteko 170 kilometroko ibilbidea osatuko dute. Ibilbidearen eta ekimenaren berri eman du Kontserberako Bittor Agirrek 'Mezularia'n.


Apaiztu zireneko urteurrena ospatuko dute Munillak eta Setienek

Bihar, San Pedro egunez, Jose Ignacio Munilla gotzainak eta Jose Maria Setien gotzain emeritoak apaiztu zireneko urteurrena ospatuko dute. Elizkizuna 19:30ean izango da Artzain Onaren katedralean, eta Munillak zuzenduko du. Egungo gotzainak 25 urte beteko ditu egun horretan apaiz gisa; Setienek, berriz, 60. Aita santuak ere 60 urte egingo ditu apaiztu zela.


XX. edizioa, 'Durangoko Euskal Jaiak' izen berriagaz

Hemendik aurrera Durangoko Euskal Jaiak izenagaz antolatuko duten Euskal Astearen XX. edizioa aurkeztu zuten, atzo, Durangoko udaletxean. Maiatzaren 26tik ekainaren 17ra arte programazio horren barruan izango diren kultura, kirol eta folklore arloko ekintzak antolatzen dituzten Durangoko elkarteen ordezkariek egin zuten agerraldia.

Elkarte, ikastetxe eta udaleko sailen artean, guztira 28 taldek parte hartu dute XX. edizio hau antolatzen. Aurreko urteetan bezala, euskal dantzek, musikak, arte eszenikoek, zinemak, jolas tradizionalek, kirolek zein literaturak betetzen dute hiru asterako prestatu duten egitarauak.

Gerediaga Elkarteak proposatuta aldatu diote izena programazioari, eta bertan parte hartzen duten eragileek ondo hartu dute proposamena. Gerediagaren proposamenez, "1.886an hasitako Durangoko Euskal Jaien sorreran ezinbestekoa izan zen Jose Maria Anpuerori omenaldia" egin gura diote Durangoko Euskal Jaiak izen berriagaz. Gerediaga Elkartearen eskutik, Anpueroren omenezko plaka bat ipintzeko ekitaldia jasotzen du programazioak. Maiatzaren 27an, 13:00etan, egingo dute ekitaldi hori, Pinondoko lorategian.

Eskolarteko IX. pintura lehiaketaren erakusketak zabalduko du programazioa, maiatzaren 26an, eta ekainaren 17an, VIII. Peter esko pilota jaialdiaren finalekin amaituko da aurtengo edizioa. Tartean, Eingo al deu? antzezlanaren estreinaldia, XXXV. euskal dantzen jaialdia, Durangaldeko ermitetara bisitaldia, Durango Hiria txistu kontzertua edo Duranaldeko rock taldeen kontzertuak izango dira, besteak beste, Durangon.

Udalaren webgunean dago programazio osoa eskuaragarri.


Urbistondo aske irten da, 30.000 euroko bermea ordainduta

Espetxetik irten bezain laster, auzi beragatik preso diren hiru kideak aske uzteko eskatu du


Belakok kontzertua eskainiko du Aste Nagusi Piratan

Abuztuaren 11tik 19ra bitarte ospatuko da Aste Nagusia, eta Donostiako Piratak hasi dira jada egun horietarako antolatu dituzten kontzertuen berri ematen. Hain zuzen, Belako talde mungiarrak Flamenka gunean emanaldia eskainiko duela jakinarazi dute gaur piratek sare sozialetan zabaldu duten bideo batekin.

Donostiarrek ‘post-punk’ estiloko taldea zuzenean ikusteko aukera berria izango dute, hortaz. Izan ere, Belakok Fermin Muguruzarekin batera hurrengo larunbatean Gaska kiroldegian eskaini behar zuen kontzertua bertan behera geratu da aste honetan, arautegi berriak sarreren kopurua erdira mugatu duelako.

Hurrengo astean Aste Nagusiko kontzertuen egitaraua osatzen duten taldeen zerrenda osoa jakinaraziko dutela adierazi dute ere Donostiako Piratek.

☠ Kaixo Piratak! ☠Aurten gure Aste Nagusi Piratan BELAKO talde Mungiarra izango dugu! Belako 2011ean jaiotako "post punk" musika egiten duen Mungiako talde gazte bat da. Josu Ximun, Cris, Lore Nekane eta Landerrek osatzen dute. #ANPirata18 #IzanPirata @belakoband pic.twitter.com/6e1UoOoMl9— Donostiako Piratak (@izanpirata) June 12, 2018


25 urtez sektorea bultzatuz

ENBA Euskal Nekazarien Batasuna sindikatua sortu zela 25 urte bete dira aurten. 1991. urtea zen, eta Xabier Iraola ENBAko koordinatzaile legorretarrak dioenez, «lehenengo sektorea talka baten erdian zegoen». Orduko ordezkari sindikalen artean ez zen adostasunik lortu sektoreak jarraitu beharreko norabidearen inguruan: «Eztabaida sortu zen zer eredu bultzatu nahi zen erabakitzerakoan». Eta zertarako ukatu, guztiaren atzean oinarri politiko bat ere bazegoen.

EHNE Euskal Herriko Nekazarien Elkartea zen orduan zegoen nekazal sindikatu bakarra. Bertako ordezkarien artean «baserritar txikien aldekoak ziren batzuk, eta baserritar profesionalen aldekoak besteak». Mezuak zabaltzerako orduan, manifestazioak egiterakoan… «joera politikoak ere eragin handia zuen». Ezadostasun horren erdian zatiketa bat gertatu zen, eta hortik sortu zen ENBA, «formetan abertzalea bai, baina moderatuagoa. Eta bultzatu nahi zen ereduaren aldetik, baserritar profesionalei begirakoa». Iraolaren hitzetan sindikatuak egiten duen lana lobby moduko bat da, «gizartearen, zein administrazioaren aurrean sektorearen ordezkari» den heinean.

Baserritik bizitzea

Lege proiektuak, inbertsioak, laguntza planak… egin behar direnean adibidez, zein baserritarri lehentasuna eman erabaki behar du. «Guk baserritar profesionalen aldeko hautua egin genuen, baserritar mistoak —lantegian eta baserrian lan egiten dutenak— kontutan hartuz, baina bigarren maila batean».

Gaur-gaurkoz eredu bera bultzatzen du ENBAk. Azken urte hauetan «eredu profesionalaren aldeko mezu hori zabaldu egin da», Iraolaren iritziz. Eta zentzu horretan, «Gipuzkoako EHNErekin adostasun puntu handiak» dituztela dio.

«Bi sindikatuen arteko elkarlanak sekulako bakea ekarri dio sektoreari»

«Landa eremuaren eta herri edo hiri kontzientziaren arteko muga gero eta handiagoa da»

Xabier Iraola, ENBAko koordinatzailea

Gaur egun, baserritik soilik bizi direnen kasuistika oso zabala da: «Batzuk baratzeak eta negutegiak izan ditzakete, beste batzuk artzainak dira, esne ekoizleak ere badaude, ekologikoan lan egiten dutenak… euren produktuak modu ezberdinean saltzen dituzte gainera, batzuk supermerkatu zein dendetan, beste batzuek kontsumo taldeetan, salmenta zuzena egiten dutenak ere asko dira». Horregatik, administrazioak politika zabal bat egitea sustatu nahi dute ENBAtik, «kasuistika zabal hori integratuz, eta baserritik soilik bizi direnak lehenetsiz».

Bere ibilbidearen 25 urte hauetan ENBAk zein lorpen egin dituen galdetuta, garbi dauka erantzuna Iraolak: «Bai sektore barruan, bai administrazio ezberdinengan eta baita gizartean ere, azpisektore profesionalen aldeko begirune eta sentsibilizazio bat lortu dugu».

Bestalde, ENBA aldizkariaren bitartez bazkideei, eta bestelako eragileei informazioa helarazteko iturriak ere egonkortu dira. «Baserritarrak ondo informatuta izatea» ere lehentasunetako bat izan baita urte hauetan guztietan, izan ere, «sektorearen etsairik handiena da informazio falta».

EHNE eta ENBA bi sindikatuen arteko gerturatzea ere urte hauetako lanaren lorpen handienetako bat da, Iraolaren iritziz. «Zatiketa gogorra izan zen, eta urtetan iraun du orduko desadostasun hark», dio. Hasierako urte zail haiek pasata, normalizatu egin da orain egoera eta oinarrizko ildo estrategikoetan adostasunak eduki badituzte. Elkarrekin lanean hasi direnetik, «politikoen aurrean izugarrizko indarra egin dezakegula ikusi dugu, orain arte, banatuta, administrazioaren aurrean ahulagoak ginen ezer lortzeko orduan». Politikoki ere «etiketatuago» egon direla aitortu du Iraolak eta ondorio garbi batera iritsi da: «Elkarlanak sekulako bakea eta lasaitasuna ekarri dio sektoreari, baita baserritar soilen artean ere».

Etorkizuneko erronkak

Aurrera begira dituzten erronken aurrean gizarte ohitura berriei egokitu beharra ikusten dute lehentasunen artean. «Kontsumo ohiturak aldatzen ari dira, adibidez, jendeak gero eta gutxiago erosten du azoketan, eta gehiago supermerkatu handi eta dendetan». Bertako baserritarrek ekoitzitako produktuak erosleku berrietan ere gero eta presentzia handiagoa izan dezaten antolaketa berri bat egin behar da; «eta hori ez da beti erraza izaten».

Egia da baita ere, bertan ekoitzitako produktua erosteko joera gero eta hedatuago dagoela gure artean. «Globalizazio basati honen aurrean, jendeak badu bertakoaren aldeko joera nabarmenago bat, ez hemen bakarrik, baita Europan ere. Hori batez ere elikagai freskoetan antzematen da, barazkietan, haragian…»

Baina, «gizarte gero eta urbanoagoetan» bizi garela uste du Iraolak, eta ondorioz, landa eremuaren eta herri edo hirien arteko kontzientziaren arteko muga «gero eta handiagoa» dela. Horregatik, datozen urteetako lan ildo nagusietako bat izango da landa eremua hirietara gerturatzea. Ongi etorri baserrira proiektua dute martxan helburu horrekin.

Landa eremuak baditu «hiritar kontzientzia duten horien artean horren erakargarriak ez diren zenbait alderdi, traktoreen hotsa, usainak… molestatu egiten ditu sarri», dio Iraolak. Urruntze horren ondorioetako bat da haren iritziz.

Gaia Goierrira ekarrita, «Aralarko pisten aferaren atzean talka hori dago», Legorretakoaren ustetan. «Batzuek Aralar gozamenerako, aisialdirako gune bezala ikusten dute. Horiek natura bere horretan uztearen aldekoak dira, eta gizakiak ez dezala eraginik izan bertan». Bertatik bizi direnak daude, eztabaidaren beste puntan, «Aralarrek egun duen itxura badu, abeltzainek eta artzainek euren behiak eta ardiak bertan botatzen dituztelako da. Eta duintasunez bizi eta lan egiteko gutxieneko azpiegitura batzuk behar dituzte, egun dauden bide batzuk oso arriskutsuak direlako».

Gainerakoan, sektorea gaur egun inoiz baino «antolatuago» ere badagoela irizten dio Iraolak. Askotariko elkarteak egon badaude: barazki-zaleena, esne ekoizleena, kooperatibak… Etorkizuneko beste erronka nagusietako bat guztien arteko saretze lana egitea izango da, «sindikatutik ildo orokorrak ezarriz, baina talde bakoitzari lan egiteko autonomia eta askatasuna emanez».


Ramon Etxezarreta: "Gero eta konbentzituago nago behar zen lekuan egon nintzela"

"Politika sentitzeko ez dago profesionala izan beharrik".Hala dio berak. Orain, ordea, ez dabil politikaren lehen lerroan. Bere lanbidera itzulia da, eta talaia horretatik hainbat gogoeta egin du; garden mintzo da, ohi bezala.

Elkarrizketaren gonbiteari azkar erantzun dio baietz, baina galderak bere erara erantzutekotan. Bere erara bizi baita Ramon Etxezarreta (Urrestilla, 1954). Ez da artaldeetan ibili zalea. "Beti izan naiz aske", esango du elkarrizketan barrena, eta ardi beltzaren larrua ikusi izan zaio kanpotik begiratu izan diotenen begietatik. Azkenaldian isilik egon da, urte askoan ugari hitz egin eta gero. Hari horri tiraka hasi dugu solasaldia.

Azkenaldian desagertuta zabiltza. Lehen oso agerian, hedabideetan eta, pertsonaia publikoa izanik. Zertan ari zara?

Ikusi nahi nauenarentzat agerikoak dira oraindik ere nire bekatuak. Hedabide batzuetatik baztertuta nago, kontzienteki. Hedabideek nitaz nahi luketena eta hedabideez nik nahi dudana bat ez datozenean bazterrera egin behar da.

Eskertu al duzu inon edo ia inon ez azaltze hori?

Kosk egin edo zerbait esango zenukeenean hortzak estututa ibili beharra ez da ona, baina isilik egon ez izanaren damua ez da hobea.

Errazago ohitzen al da bat oraingo egoerara, ala ezagun bihurtzekoa errazagoa da?

Kostatzen da ezezaguna izatea. Oraindik ere Donostiako kaleetan gelditzen naute udalaren edo erakunderen baten kontrako kexuekin. Lotsa ematen dit nik ez dudala kulparik, Oiga, señora, que aquí gobierna Bildu [kar,kar] esan beharrak, baina jendeak nahiago du beteranooi kulpa botatzea, edo pin pan pun-eko panpina izan garenok oraindik ere jarraitzen dugula sinestea.

Faltan ematen al duzu politikako eguneroko jarduna?

Askotan esaten dut Ah, hor banengo!, baina beste hainbestetan Eskerrak ez nagoen! Egunerokotasuna ere politikoa da, oso politikoa. Politika eta politikoa sentitzeko ez dago profesionala izan beharrik, kezka izan eta kezkarekin koherentea izatea aski da. Balio ez duena da kargu batean egon eta ez zarela politikoa esatea.

Urte asko egin dituzu politikan, 1979an izan baitzinen hautetsi aurrenekoz. Garai hartaz zer daukazu esateko? Euskadiko Ezkerraz, eta abar.

Diktadura gogorretik ateratzen ari ginen, eta orduan ere demokrazia beharrezko ikusten ez zuen jende piloa zegoen, Frankismoak bezalaxe, politika, jarduera nazkagarri eta problematikoa zelako ukatzen zuena. Beste batzuk ilusio gehiegi jarri genuen politikan, baina ez dut horren damurik. Ikaragarri aurreratu dugu.

1987ra arte izan zinen EEko hautetsi, eta 1994an afiliatu zinen PSE-EEn. Tarte horretan zer egin zenuen?

Bazterrak nahastu, idatzi, konspiratu, hauteskunde bat bestearen ondoren galdu, hipokondriak gain hartuta bizi, Marino Lejarreta miretsi, eta abar... EEn militatu, jakina.

Zergatik afiliatu zinen gero PSE-EEn?

EEko askok sozialdemokrazia abertzale bat eratu nahian zenbait konbergentzia saiatu genituen, eta antiabortismoa eta gisako atzerakoitasunaren agente pilo bat ikusten hasi nintzen inguruetan; nik ezin nuen hala. Aldiz, ezer behar zuenero, Egunkaria-rentzako Jaurlaritzaren lehen diru-laguntza, euskararen konferentziak edo edozer, Mario Onaindiak deitu egiten zidan. Ramon Jauregik hauteskundeak galdu zituenean kulpa osoa Marioren euskaltzaletasunari bota zioten. Ezin zen egin analisi zekenagorik. Han beharrezkoa nintzela erabaki nuen, eta beti sinpatizante baino nahiago nuela barrutik eskubidedun militante erabaki nuen.

1995etik 2007ra, Donostiako zinegotzia izan zinen.Hor hasi zinen azaltzen sarriago jende aurrean; kargu potoloa zen. Eta oso garai txarrak eta gogorrak pairatu behar izan zenituen, indarkeria tarteko: hilketak, zinegotzienak tartean... Zer gogoeta egiten duzu horretaz guztiaz?

Donostiaren dotoreziari asko zor diot. Elorzaren alkatealdiak denak izan dira oso bereziak. Nik uste politika egokia egiten genuela, hirirako eta herritarrentzako; ikusi besterik ez dago dena hain gaizki egiten genuela esaten dutenek ezin dutela berririk asmatu, eta Euskal Herria bitan banatzen saiatu ziren garai hartan elkarbizitza posible baten erreferente bat ginela, hemen eta hemendik kanpo. Larrutik pagatzen genuen ausardia, baina gero eta konbentzituago nago behar zen lekuan egon nintzela.

Bizkartzainekin bizi behar izan zenuen hainbat urtez. Beldurrez egunero?

1995etik 2011ra arte izan nuen bizkartzaina. Adiskide txarra da beldurra.

Halakoetan, nondik ateratzen zenuen adorea aurrera egiteko?

Bizi beharra bezalakorik ez dago adorea sortzeko. Inoizkoan iritsiko zela bakearen ordua, nik adina beharko zutela besteek ere, eta elkarbizitza eta demokrazia ikasi egiten direla pentsatuz.

Su-eten egoera pare bat ere bizi izan zenituen. Halakoetan zer sentitzen du mehatxupean bizi den pertsona batek, kasu honetan zuk?

Lehendabizi poza. Lasaitasuna ikasi egin behar izaten da. Eta betekada, jendeak ez dizu zer moduz galdetzen. Orain bai ondo, e?, esaten dizu, ez dakit zenbat urteko isiltasunaren ondoren; ondo pentsatzen hasiz gero, barkazio zaila duen isiltasunaren ondoren.

Baina su-etenak amaitu egin ziren, eta berriz ere lehengora. Indarkeria horrek ez zuela amaierarik izango pentsatu al zenuen?

Su-etenaren amaiera sinetsi nahi ez duzun gertakizun bat da, ez dizula eragiten adierazi nahi bat, zure maitasun ingurua lurpera botatzen duena. Su-etenen amaieraren arduradunek ordainduko al dute beren ardura! Konturatuko al dira inoizkoan gure herriak eta askatasunak ETA baino etsai okerragoak baziren ustean bizi izan direnak.

Baina azkenean, ETAk amaitutzat eman zuen jarduera armatua, eta Ramon Etxezarreta eta beste asko aske bilakatu zineten. Egun horretaz zer diozu?

Ramon Etxezarreta beti izan da aske, ETAren morroi politikoak dira aske ez zirenak. Ramon Etxezarreta ETAk azken hitza, azken keinua zor digula uste duenetakoa da. Zertarako ditu armak borroka armatuan jarraitu behar ez badu?

Orain, politika nola ikusten duzu?

Gogoz, harriduraz, urgentziarik gabe, ez beti patxadaz; gauzak egiteko, asko eta ondo, aukera handiak dauzkagula uste dut. Horiek aprobetxatu beharko genituzke. Kritiko izatea, kritikotasun lasai eta patxadatsua izatea ezinbestekoa da. Ez dakit haize berria zekartela ziotenak ez ote diren akritikotasunean itoko.

Nondik norakoa izango da herri honen etorkizuna? Katalunian, Eskozian... independentzia olatua hazita dator. Euskal Herriak bide horri heldu beharko al lioke?

Langabeziarik gabea nahi nuke, bazterkeriarik gabea, dibertsitate zalea, ez dibertsitatea estoikoki onartzen duena. Txapel bat, bi bertsok, herri mezek eta ezpatadantzak turkiar bat edo suediar baten ezberdin egiten gaituztela pentsatzen ez duena. Eskoziarrak? Ez zaizkit antipatikoago egiten independentzia erabakira hurbildu direlako. Inoizkoan konturatuko gara gaurko munduan independentzia lortzea auzoz edo etxebizitzaz aldatzea bezala dela, eta kontrarioentzat bezala aldekoentzat ideia sakratu izateari utziko dio, bukatuko da gure asperdura...

Jesus Egigurenek esana da Euskal Herria Nafarroa dela, euskal estatua izan zeneko garaiak gogoan hartuz. Zu ere nafarra al zara?

Jesusek gauza bat dauka ona, nahi duena esaten duela eta nahi duguna esatea errespetatzen duela. Inoiz nafartasunik izan dugun ala ez, ez zait inporta. Izan behar duguna izatea nahi dut, ez izan omen ginenera, arbasoak izan omen zirenera atzeratzea.

Orain, adiskidetasuna edo berradiskidetzea, gatazkaren kontakizuna eta halakoak daude pil-pilean. Zer diozu zuk horretaz?

Bakeratzea beharrezkoa dugu. Gatazkaz aritzea baino pasatu denaren egia da aho bizarrik gabe kontatu behar dena, gordin. Inaxio Uria ez zuen gatazkak hil, ni ez nau gatazkak jazarri... Torturatzailea gatazka izan al da?

Presoen egoera ere hor dago, geldi. Gatazka osoa erabateko konponbidean sartzeko, zer egingo zenuke zuk? Zeure esku baleude erabakiak zer egingo zenuke?

Presoak Euskal Herrira ekarriko nituzkeela 1995ean ere esaten nuen, eta orain ere esaten dut. Presoek ere beren aldetik, dagokien neurrian, zerbait egin edo esatea ez legoke gaizki.

Sozialismoaz ere jardun beharko dugu. Sozialistak benetakoak garai batekoak al ziren?

Eta elurteak, eta alardeak, eta baserritarrak, eta abertzaleak, eta jendea... ordukoak bai. Benetako euskalduna eta euskaldunaren arteko diferentzia ez dakit non dagoen. Sozialista haiek, Prietoren garaikoak, gaurkoak baino erdaltzaleagoak zirelako ez gara errepublikaren kontra jarriko.

Jende askoren ustea da Espainiako bi alderdi nagusien artean ez dagoela alderik. PSOEk galdu egin duela sozialista izaera. Zuk ere jarrera kritikoa al duzu?

Dokumentatu gabeko usteez ezin arituko naiz, ni jende urria naiz eta ez dut hori pentsatzen. Kritikoa?Baita neure buruarekin ere!

Zein izan beharko lirateke PSE-EEren ildo politikoak eta estrategikoak hemendik aurrera?

Demokrazia eta demokrazia. Uniformetasuna eta uniformekeria eraso. Publikotasunaren nagusitasuna eta garrantzia, euskara gaietan barne. Gardentasuna. Europa, politika gehiago eta mediatikokeria gutxiago, diskurtso intelektualagoa.

Aizu, garai onean alde egin duzu politikatik. Ez da giro ustelkeria kasuekin.

Alde egiteko beti da garaia. Gizarte ustel batek ez luke harritu behar politikari ustelak izateaz. Ustelkeriaren kontra egin behar duenak, pertsona, alderdi edo erakunde, bere buruari exijituz hasi behar du.

Ramon Etxezarreta politikoa alde batera utzi, eta hitz egin dezagun beste kontu batzuen inguruan. Adibidez, zure ikasketen inguruan: euskal filologoa zara. Zergatik egin zenuen karrera hori?

Filologia Hispanikoan diplomatua naiz. Ez zegoen orduan besterik. Euskararena orduan piztu zitzaidan. Berezkoari ikasia erantsi nion, euskalkiari batua eta kultura. Gaur modan jarri den txokokeria nagi hori ez zen onargarria.

Euskararen geroa nola ikusten duzu? Ez garela asmatzen ari iruditzen zait

Iraganaren aldean ona. Inoiz baino jende prestuagoa eta jantziagoa da euskalduna, inorekin konparazio beldurrik gabea, horri eutsi behar diogu. Kultura gehiago eta folklore gutxiago, jarrera baikorrago eta agonia gutxiago, norberaren ardura gehiago eta besteei eta erakundeei kulpa botatze gutxiago, euskaraz letxe txar gutxiago eta maitasun eta samurtasun gehiago, euskararen exijentzia gutxiago eta euskara atseginagoa.

Euskara hizkuntza erotikoa al da? (zure liburua gogoan)

Geu erotikoak garen neurrian erotizatzen da euskara, bai noski.

Euskarazko sorkuntzaz zer iritzi duzu? Euskaraz delako edozerk balio al du?

Urteak dira euskarazko sorkuntza goi mailakoa dela, nahiz eta euskararen munduei, oro har, zabaltasun eta eskuzabaltasun gehiagoren premia aurpegiratzen diedan. Onargarriak ez direnek ez daukate zer salbaturik euskaraz direlako, ez.

Etxetik jaso zenuen euskara, jakina. Urrestillara joaten al zara? Zer harreman duzu sorterriarekin?

Ez naiz ba joango! Urrestildarrekin ondo konpontzen naiz, han ere, munduko leku guztietan bezala, badago jende ona. Denak ezagutzen ditut, ia guztiekin dut tratua eta hizkuntza guztiak kabitzen dira.


'Ibaiertzean' eginen dute asteburuan, Sanduzelain

Musika, tailerrak, artisten hitzaldiak eta ekitaldi kulturalez jantzia dator beste urte batez Ibaiertzean jaialdia.

Sanduzelai auzoan izanen da hirugarrenez jaialdia, Arga ibai ertzean. Leku koloreztatua eta alaitasunez betea bilakatu da ibaiaren ertz hori. Iruñeko Udalarekin batera Sanduzelai auzoko entitateek eta Iruñea Nola? Kolektiboak antolatu dute Ibaiertzean jaialdia. Bihar izanen du hasiera, iluntzeko zortzietan Ion Celestino Broken Brothers Brass Band taldeko kideak eskainiko duen ikastaro baten bidez.

Larunbatean musikak hartuko du espaziorik handiena: kalejiran irtengo dira auzoan eraiki dituzten soinudun bizikletekin, aurretik tailer batean egindako bizikletak dira horiek. Eta gero iritsiko dira bestelako doinuak: Makulu ken; DJ Budin; Presentes y Sonoras; Bakanoa edota Mad Muasel.

Ibaiertzean Sanduzelai auzora itzuliko da ostiral eta larunbatean. Musika izanen da auzoko herritarrentzat gozagarri, Arga ibai ertzeko zubi azpian.

PROGRAMA

Maiatzak 17, ostirala.

20:00: Brass Band musika-lantegia. Sanduzelaiko Civivoxa. Broken Brothers Brass Band-en eskutik

Maiatzak 18, larunbata.

12:00: Kalejira: Txirrindulak Aske. Auzoan barna, soinua erantsi zaien bizikletetan. Bat egizu!

13:00: Makulu ken. Kontzertua. Afrobeat. Lasarte.

14:30: DJ Budin. Argaren alde honetako disko-bildumarik onena. Lerin.

16:30: Presentes y sonoras. Ahots feministak Kolonbian, (dokumental-emanaldia)

17:00: Hitzaldia: Aida Bueno. Aniztasuna eta disidentziak: elkarrizketarako gonbita Afrikako erlijio ondorengoetatik

18:30: Cadipsonians. Calypso kontzertua. Cádiz.

20:00: Camino a Katanga. Bideo-emanaldia.

20:30: Katanga Ekosistema. Iruñerriko soinu-sistema gizarteratua. Kontzertua. Iruña eta Kolonbia.

22:00: Bakanoa. Kontzertua-Cumbia-Bartzelona

23:30 – 00:30: Roberto Sánchez feat Inés Pardo. Kontzertua. Reggae. Santander.

00:30: Mad Muasel. Kontzertua. Dancehall. Bilbo.


Dandai emakumeen elkarteak bere ibilbidea amaituko du

Dandai Emakumeen Elkarteko kideetako batzuk, Egiako Tejeria kalean duten egoitzan. (Argazkia: Estitxu Zabala)

Egiako Dandai emakumeen elkarteak bere bidea amaitutzat emango du, erreleborik ez dagoelako. 60ko hamarkadatik Egiako emakumeentzat topagune garrantzitsua izan da Dandai, baina Egia Bizirik auzo elkarteak adierazi duenez, auzoan ez dago proiektuaren erreleboa hartzeko interesik duen inor.

Elkarteko kide gehienak 70 urteren bueltan dabiltza, eta emakumeen ikusgarritasuna sustatzeko eta emakumeen arteko lankidetzaren bitartez aberastasun pertsonala indartzeko lan handia egin dute urte hauetan guztietan. Kutxaren aterkipean sortu zen elkarteak Egiako Tejeria kalean du egoitza eta urtez urte ikastaroak eta jarduerak antolatu izan dituzte 200 bat emakumerentzat.


Isotonikoak, freskagarrien erraldoien fronte berria

Freskagarrien merkatuan indartuz doaz edari isotonikoak. 8,3 milioi euroko irabaziak izan dituzte.


Iturri bedeinkatuaren ondoan, festa

Altzania magaleko basoan dagoen itur bedeinkatu edo batueko iturriaren inguruan elkartuko dira olaztiarrak bihar.

Burundar Txistulariak lagun dituztela, 10:30ean, San Migel plazatik kalejiran abiatuko dira. Ordu erdiko ibilbidearen akaberan hamaiketakoa zain izanen dute. Horren ondoren, olaztiar koadrilak bazkariak prestatzen hasiko dira. Mahaira14:30ean eseriko dira. Handik La Cigarra txarangaren doinuak jasoko ditu, 17:30ean. Herrira bueltatu aurretik sardina-jatea eginen dute. Eguraldiak lagunduko ez balu, azken hori herrian eginen litzateke.


Bi lagunentzako Kubarako bidaia zozketatuko dute herriko ostatuek Eguberri egunean

Ekitaldi berezia antolatu dute aurten herriko 13 ostatuek Eguberri egunerako. Ostatuan hartzen den trago bakoitzarekin txartel bat emanen da, bi lagunentzako Kubarako bidaiaren zozketan parte hartzeko. Zozketa goizaldeko 2etan eginen da eta saria jaso nahi duenak bertan egon beharko du. Elkarlanean ari dira herriko ostatuak eta aitzinera begira bertzelako ekitaldiak antolatzeko asmoa ere azaldu dute.


Bergararrentzat deia itxialdian ere "onena" atera dezaten, 'Bergararrok Etxebeste' kanpainaren barruan

Itxialdia eramangarriagoa izan dadin, Jardun euskara elkarteak martxan jarri du Bergararrok Etxebeste kanpaina: "Espero baino luzeagoa izaten ari den itxialdi honi aurre egiteko elkarrekin eta umore onarekin mantentzea ezinbestekoa da; beraz, partekatu zuen onena denokin". Edozein ekintzaren berri sare sozialetan #BergararrokEtxebeste traola erabilita partekatzeko eskatu dute. Webgunea ere sortu dute: http://bergararroketxebeste.eus/

Jardunek Erramu zapatuko ospakizun berezian ikusitako erantzuna oinarri hartuta, itxialdiak iraun artean ildo beretik jarraitzeko proposamena egin du: "Erramu Zapatuan ikusi zenez, Bergaran ez dago aspertzerik, ezta itxialdian ere! Beraz, partekatu zuen onena denokin. Nola? Partekatu sare sozialetan zuen kontzertu, antzezlan, dantza, bertso, sukaldaritza, zein bestelako sorkuntzak, euskaraz eta #bergararroketxebeste traola erabilita. Ondoren, partekatutako eduki guztiak bergararroketxebeste.eus webgunean aurkituko dituzue. Azkenik, galderaren bat baduzu, bidal iezaguzu mezua posta elektroniko bitartez: info@bergararroketxebeste.eus".


Dantza taldearen bilera gaur eta kontserba ikastaroa bihar, Agerialden

Ikasturteko ordutegia zehazteko bilera deitu du gaurko Dantza Taldeak. 17:00etan Agerialdeko gimnasioan. Dantza Taldetik helduei begirako eskaintza luzatu dute aurten ere. Saioak, astelehenetan izango dira, 19:30etatik 21:00etara Agerialdeko gimnasioan. Honekin batera, Plaza Dantzen Taldea ere osatu asmo dute: arin-arin, fandango, muxikoak eta antzekoak jorratuko dituen taldea. Saioak urriaren 2tik aurrera asteazkenero, 20:00-21:30 artean Agerialdeko gimnasioan.

KONTSERBAK EGITEKO IKASTAROA

Ostiral honetan itxiko dute bestalde, Usurbiltzenek antolaturiko ikastaro honetan izena emateko epea. Apuntatzeko, 699 472 020 telefono zenbakira (Josu) deitu edo usurbiltzen@gmail.com helbidera email bat idatzi daiteke. 10 euro ordaindu beharko dira. Ikasle eta langabetuek, borondatea. Ikastaroa larunbat goizeko 10:30etan, Agerialdeko jangelan.

MATRIKULAZIOA EUSKALTEGIAN

Asteartean hasiko dute ikasturte berria Etumeta AEK euskaltegian. 1, 2 eta 3. mailari loturiko ikastaro bana programatu du Etumeta AEK euskaltegiak, 2013-2014 denboraldirako. Perfilak eta EGA, alfabetatzea, autoikaskuntza, mintzalagun egitasmoa… Euskara ikasteko eskaintza zabala dago Usurbilen. Ordutegi honetan eskainiko ditu ikastarook:

1B maila: astelehenetik ostegunera, 20:00-22:00 artean.

2 maila: astelehenetik ostegunera, 9:00-11:30 artean.

3 maila: astearte, asteazken eta ostegunetan: 17:30-20:00 artean.

Autoikaskuntza: 190 lan ordu etxean. Astero tutoretza saioak, eta bi orduko mintzapraktika saioa euskaltegian.

Mintzalagun: astean behin.

Etumeta AEK euskaltegiko eskaintzan matrikulatu nahi duenak, hauxe du izen emateko ordutegia:

-Astelehenetik ostiralera: 11:00-13:00 eta 18:00-20:00.

Informazio gehiago:

-Telefono zenbakia: 607 609 379.

-E-posta: usurbil@aek.org

-Bloga: muntteri.blogspot.com.es

ZIORTZA

Astebete barru abiatuko dute ikasturte berria, Ziortza Gazte Elkartekoek. Antolatzaileek bertatik bidali digute honako egutegi hau. Bertan, ikasturte berriko lehen saioak noiz izango diren zehazten dute (guztiak, 19:30etatik aurrera):

DBH1: urriak 11, ostirala.

DBH 2: urriak 11, ostirala.

DBH 3: urriak 3, osteguna.

DBH 4: urriak 4, ostirala.

16-17 urtekoak: urriak 11, ostirala.

ANTZERKI KLASEAK

Ixabel Agirresaroberekin antzerkia egiten ikasteko aukera dago. Interesdunek, 675 712 383 telefono zenbakira deitu dezakete. Edo email bat idatzi, ixabel.agirresarobe@gmail.com helbidera.

SANTUENEA ELKARTEKO IKASTAROAK

Urriaren 1ean hasiko dira. Informazio gehiago: 637 413 691 (Juanjo). Ikastarook aukeran:

-Yoga: astearte eta ostegunetan. 16:00-17:30 artean eta 20:30-22:00 artean.

-Yoga eta zoriontasuna lantzen: asteartetan, 18:30-20:00 artean.

-Meditazioa, mindfulness eta mantrak: ostegunetan, 19:00-20:00 artean.

HITZ AHO

Joxe Amiama psikopedagogoak bideratuko duen “Nerabezaroa eta elkarbizitza” eta Nerea Mendizabal psikopedagogo eta haur masajeko orientatzaileak gidatuko duen “Guraso izaten ikasten: haurrekin batera hazi eta hezitzen” izeneko ikastaroak antolatu ditu Hitz Aho Udarregi Ikastolako Guraso Elkarteak. Nerabezaroari loturikoa, LH 5-6 eta DBHko ikasleen gurasoei zuzendua egongo da. Beste ikastaroa, 0-6 eta LH 1-4 maila arteko ikasleen gurasoei. Saioak urritik maiatzera luzatuko dira. Izen ematea irekita dago, kurtsohitzaho@udarregi.com helbidean. Parte hartzailean izen abizenak eta haurrarenak zehaztu behar dira email bidez. Horrekin batera, ikasturte osoaren truke, 30 euroko ordainketa egin beharko da, kontu korronte zenbaki honetan; 3035 014033 1400024098.

EMAKUMEEN AHALDUNTZE IKASTARO BERRIA

Urriaren 2ra arte irekita jarraituko du, eraginkortasunez komunikatzen ikasteko Udaleko Parekidetasun Sailak antolatu duen doako ikastaro berri honetan izena emateko epeak. Apuntatzeko: 943 377 110 edo parekidetasuna@usurbil.net. Ikastaroa Pepa Bojo psikologoak bideratuko du urritik aurrera, yoga klaseak ematen diren lokalean.

EPA-HHI

Helduen formakuntza saioetan matrikulatzeko epeak zabalik jarraitzen dute. Ordutegi honetan, Agerialden: astelehenetik ostiralera, 11:00-13:00 artean. Astelehenetik ostegunera, baita 17:00etatik 19:00etara ere. Oinarrizko prestakuntza, unibertsitate eta goi mailako zikloetarako sarbide proben prestaketa, etorkinentzako programa, programa irekiak, ekintza osagarriak, ingeleseko mintzapraktika saioak… 18 urtetik gorako herritarrek, doako eskaintza zabala aurki dezakete Agerialden.

1955. URTEKOEN KINTO AFARIA

Antxeta jatetxean ospatuko dute urriaren 19an. Bertaratu nahi duenak, izena emateko bi bide ditu. Posta elektronikoko helbide hau batetik: 1955usurbil@gmail.com. Edo telefono zenbaki hau: 615 760 485 (Patxi Arruti).


Arrazakeria eta diskriminazioa salatzeko martxa

Pasaiatik Donostiara arrazakeria eta diskriminazioa salatzeko martxa izango da gaur, goizeko 11:30etan hasita. Amher taldeak deialdia luzatu du, herritarrak bertara joateko. Hitzordua goizeko 10:30etan egin dute Apeaderoan.


EH Bilduk Jaurlaritzari bere iritzia galdetu dio Ertzaintzak Hellinekin izan duen harremanaz

Julen Arzuaga EH Bilduko legebiltzarkideak honako galdera egin dio Estefania Beltran de Heredia Eusko Jaurlaritzako Segurtasun sailburuari, osoko bilkuran erantzuteko: "Zein da Segurtasun Sailaren iritzia Ertzaintzak Hellinekin izan duen harreman horretaz? ".